Kannada-LLM-Labs/Wikipedia-Kn huggingface dataset:
ಹುರಿಯತ್ ಕಾನ್ಫರೆನ್ಸ್

ಹುರಿಯತ್ ಕಾನ್ಫರೆನ್ಸ್ ೨೬ ರಾಜಕೀಯ, ಸಾಮಾಜಿಕ ಮತ್ತು ಧಾರ್ಮಿಕ ಸಂಸ್ಥೆಗಳ ಕೂಟ. ಕಾಶ್ಮೀರಿ ಪ್ರತ್ಯೇಕತಾವಾದದ ಧ್ಯೇಯವನ್ನು ನಿರೂಪಿಸಲು ಸಂಯುಕ್ತ ರಾಜಕೀಯ ಸಂಸ್ಥೆಯಾಗಿ ಇದರ ರಚನೆ ಮಾರ್ಚ್ ೯, ೧೯೯೩ ರಂದು ಆಯಿತು. ಈ ಕೂಟವನ್ನು ಐತಿಹಾಸಿಕವಾಗಿ ಪಾಕಿಸ್ತಾನವು ಸಕಾರಾತ್ಮಕವಾಗಿ ಕಂಡಿದೆ, ಏಕೆಂದರೆ ಈ ಕೂಟ ಜಮ್ಮು ಮತ್ತು ಕಾಶ್ಮೀರ ರಾಜ್ಯದ ಮೇಲೆ ಭಾರತ ಸರ್ಕಾರದ ಹಕ್ಕನ್ನು ಪ್ರಶ್ನಿಸಿದೆ.ಇದರ ಸಂಚಾಲಕರಾಗಿ ಗುಲಾಮ್ ಮುಹಮ್ಮದ್ ಸಫ಼ಿ ಜನವರಿ ೨೦೧೦ರಲ್ಲಿ ಚುನಾಯಿತರಾದರು.

ಹುರಿಯತ್‍ನ ಮೂಲಗಳು ೧೯೯೩ರ ಕಾಶ್ಮೀರ ಬಂಡಾಯದ ಹಂತಕ್ಕೆ ಗುರುತಿಸಲಾಗುತ್ತದೆ. ೧೯೮೦ರ ದಶಕದ ಕೊನೆಯ ವರ್ಷಗಳಲ್ಲಿ ಮತ್ತು ೧೯೯೦ರ ದಶಕದ ಆರಂಭದಲ್ಲಿ, ಉಗ್ರರ ಹಿಂಸೆ ಅತಿಯಾಗಿತ್ತು. ಭಾರತೀಯ ಭದ್ರತಾ ಪಡೆಗಳ ವಿರುದ್ಧದ ಸಶಸ್ತ್ರ ಹೋರಾಟದ ಆರಂಭಿಕ ಹರ್ಷೋತ್ಕರ್ಷವು ಭಾರತೀಯ ಭದ್ರತಾ ಪಡೆಗಳು ಪ್ರಾರಂಭಿಸಿದ ಪ್ರತಿ ಬಂಡಾಯ ಕಾರ್ಯಚರಣೆಗಳಿಂದ ತಗ್ಗಿತ್ತು. ಒಂದು ಉಗ್ರವಾದಿ ಸಮೂಹವಾಗಿ ಜಮ್ಮು ಮತ್ತು ಕಾಶ್ಮೀರ ವಿಮೋಚನಾ ಸಂಸ್ಥೆಯು ಅಮುಖ್ಯವಾಗಿತ್ತು ಮತ್ತು ಬದಲಿಯಾಗಿ ಪಾಕಿಸ್ತಾನದ ಐಎಸ್ಐ ನಿಂದ ಪ್ರಾಯೋಜಿತವಾದ ಹಾಗು ನಿಯಂತ್ರಿತವಾದ ಉಗ್ರಗಾಮಿ ಇಸ್ಲಾಮೀ ತಂಡಗಳ ಜಾಲ ರಚನೆಗೊಂಡಿತ್ತು.

ಹುರಿಯತ್ ಕಾನ್ಫರೆನ್ಸ್ ಪ್ರಕಾರ, ಜಮ್ಮು ಮತ್ತು ಕಾಶ್ಮೀರ ಒಂದು ವಿವಾದಿತ ಪ್ರದೇಶ ಮತ್ತು ಅದರ ಮೇಲೆ ಭಾರತದ ನಿಯಂತ್ರಣ ಸಮರ್ಥನೀಯವಲ್ಲ. ಅದು ಕಾಶ್ಮೀರವು ವಿಭಜನೆಯ ಮುಗಿಯದ ಕಾರ್ಯಸೂಚಿ ಎಂದು ಮತ್ತು ಜಮ್ಮು ಹಾಗೂ ಕಾಶ್ಮೀರದ ಜನರ ಆಕಾಂಕ್ಷೆಗಳ ಪ್ರಕಾರ ಅದನ್ನು ಬಗೆಹರಿಸಬೇಕು ಎಂಬ ಪಾಕಿಸ್ತಾನದ ಹಕ್ಕನ್ನು ಬೆಂಬಲಿಸುತ್ತದೆ.

ಹುರಿಯತ್ ತಾನಷ್ಟೇ ಕಾಶ್ಮೀರಿ ಜನರ ಏಕೈಕ ಪ್ರತಿನಿಧಿ ಎಂದು ತಿಳಿದುಕೊಳ್ಳುತ್ತದೆ.

ಜಮ್ಮು ಮತ್ತು ಕಾಶ್ಮೀರದಲ್ಲಿನ ಪ್ರತಿ ಬಂಡಾಯ ಕಾರ್ಯಾಚರಣೆಗಳ ಬಗ್ಗೆ ನಕಾರಾತ್ಮಕ ಅಭಿಪ್ರಾಯ ತೋರಿಸಿಕೊಡುವುದು ಮತ್ತು ಭಾರತೀಯ ಭದ್ರತಾ ಪಡೆಗಳ ವಿರುದ್ಧ ಸಾರ್ವಜನಿಕ ಅಭಿಪ್ರಾಯವನ್ನು ಒಟ್ಟುಗೂಡಿಸುವುದು ಈ ಸಂಸ್ಥೆಯ ಪ್ರಾಥಮಿಕ ಪಾತ್ರವಾಗಿದೆ. ಈ ಕೂಟವು ಸತತವಾಗಿ ಭದ್ರತಾ ಪಡೆಗಳ ದೌರ್ಜನ್ಯಗಳ ಬಗ್ಗೆ ಸ್ಥಳೀಯ ಆರೋಪಗಳನ್ನು ಮುಂದುವರಿಸಿದೆ, ಮತ್ತು ಹಲವಾರು ದಾಖಲಿಸಲಾದ ಪ್ರಕರಣಗಳಲ್ಲಿ, ತನ್ನ ಪ್ರಚಾರಕ್ಕೆ ಸರಿಹೊಂದುವಂತೆ ವಾಸ್ತವಾಂಶಗಳನ್ನು ತಿರುಚಿದೆ ಎಂದು ಆಪಾದಿಸಲಾಗಿದೆ.

ಉಲ್ಲೇಖಗಳು

ಕಾಶ್ಮೀರ
ಹೇಮಾವತಿ ಜಲಾಶಯ



ಆಣೆಕಟ್ಟು 

ಹೇಮಾವತಿ ನದಿಯು ಕಾವೇರಿ ನದಿಯ ಉಪನದಿಯಾಗಿದೆ. ಹಾಸನ ಜಿಲ್ಲೆಯ ಗೊರೂರು ಗ್ರಾಮದ ಬಳಿ  ಈ ಅಣೆಕಟ್ಟನ್ನು ಕಟ್ಟಲಾಗಿದೆ. ಕಾವೇರಿ ನದಿಯ ಮೇಲ್ಮುಖ ಭಾಗವಾಗಿ ಹೇಮಾವತಿ ಆಣೆಕಟ್ಟನ್ನು ಪರಿಗಣಿಸಲಾಗುತ್ತದೆ.
 

ಕಾವೇರಿಯ ನದಿಯ ಪ್ರಮುಖ ಉಪನದಿ ಹೇಮಾವತಿ ನದಿಗೆ ಅಡ್ಡಲಾಗಿ ನಿರ್ಮಿಸಲಾಗಿದೆ.

ನಿರ್ಮಾಣ
ಹೇಮಾವತಿ ಅಣೆಕಟ್ಟನ್ನು ೧೯೭೯ ರಲ್ಲಿ ಹಾಸನ ಜಿಲ್ಲೆಯ ಗೊರೂರಿನಲ್ಲಿ ಕಟ್ಟಲು ಕಾರ್ಯ ಆರಂಭವಾಯಿತು.

ಉಪಯೋಗ
ಹೇಮಾವತಿ ಅಣೆಕಟ್ಟನ್ನು ಎಡದಂಡೆ ಮತ್ತು ಬಲದಂಡೆ ಕಾಲುವೆಗಳಲ್ಲಿ ವಿಂಗಡಿಸಲಾಗಿದೆ.
ಇದರ ಜೊತೆ ಏತ ನೀರಾವರಿಗಾಗಿ ಅರಕಲಗೂಡು, ಬಾಗೂರು-ನವಿಲೆ ಮುಂತಾದೆಡೆ ಕಾಲುವೆ ನಿರ್ಮಿಸಲಾಗಿದೆ.

ವಿಸ್ತೀರ್ಣ
ಉದ್ದ: ೪೬೯೨ ಮೀಟರ್ (೧೫೩೯೩.೭ ಅಡಿ)

ಎತ್ತರ: ೫೮.೫ ಮೀಟರ್ (೧೯೧.೯೩ ಅಡಿ)

ಸಂಗ್ರಹ ಸಾಮರ್ಥ್ಯ: ೧೦೫.೬೩ ಕೋಟಿ ಸಿಎಂ೩ (೩೭ ಟಿ ಎಂಸಿ)

ಗೇಟುಗಳು: ೬

ಅಚ್ಚುಕಟ್ಟು ಪ್ರದೇಶ: ೨೮೧೦ ಚದರ ಕಿಮೀ. (೧೬೦೦೦ ಎಕರೆ)

ಮುಳುಗಡೆ ಪ್ರದೇಶ: ೪೬ ಹಳ್ಳಿಗಳು

ಉದ್ದೇಶಗಳು
ಹೇಮಾವತಿ ಆಣೆಕಟ್ಟಿನಲ್ಲಿ ಸಂಗ್ರಹವಾಗುವ ನೀರನ್ನು ನೀರಾವರಿ ಮತ್ತು ಕುಡಿಯುವ ನೀರುಬಳಕೆ - ಈ ಎರಡು ಉದ್ದೇಶಗಳಿಗೆ ಬಳಸಲಾಗುತ್ತಿದೆ.

ಸ್ವಾರಸ್ಯ 
ಶೆಟ್ಟಿಹಳ್ಳಿಯ ರೋಸರಿ ಚರ್ಚ್, ಅಣೆಕಟ್ಟಿನ್ನು ನಿರ್ಮಿಸುವ ಸಂಧರ್ಭದಲ್ಲಿ ಮುಳುಗಡೆಯಾಗಿತ್ತು. ಬೇಸಿಗೆಯ ಸಂಧರ್ಭದಲ್ಲಿ, ಆಣೆಕಟ್ಟಿನಲ್ಲಿ ನೀರು ಕಡಿಮೆಯಾದಾಗ ಚರ್ಚ್ ಅನ್ನು ಕಾಣಬಹುದು

ಉಲ್ಲೇಖಗಳು

ಜಲಾಶಯಗಳು
ಬೈಜಿಕ ಪೂರೈಕೆದಾರರ ಗುಂಪು

ಬೈಜಿಕ ಪೂರೈಕೆದಾರರ ಗುಂಪು (ಪರಮಾಣು ಪೂರೈಕೆದಾರರ ಗುಂಪು - ಎನ್ಎಸ್‍ಜಿ) ಬೈಜಿಕ ಅಸ್ತ್ರಗಳನ್ನು ತಯಾರಿಸಲು ಬಳಸಬಹುದಾದ ವಸ್ತುಗಳು, ಉಪಕರಣ ಮತ್ತು ತಂತ್ರಜ್ಞಾನದ ರಫ್ತನ್ನು ನಿಯಂತ್ರಿಸಿ ಬೈಜಿಕ ಪ್ರಸರಣವನ್ನು ತಡೆಗಟ್ಟಲು ಬಯಸುವ ಬೈಜಿಕ ಪೂರೈಕೆದಾರ ದೇಶಗಳ ಒಂದು ಗುಂಪು.

ಮೇ ೧೯೭೪ರಲ್ಲಿ ಭಾರತದ ಬೈಜಿಕ ಪರೀಕ್ಷೆಗೆ ಪ್ರತಿಕ್ರಿಯೆಯಾಗಿ ಎನ್ಎಸ್‍ಜಿ ಸ್ಥಾಪನೆಗೊಂಡಿತು ಮತ್ತು ಮೊದಲು ನವೆಂಬರ್ ೧೯೭೫ರಲ್ಲಿ ಭೇಟಿಮಾಡಿತು. ಕೆಲವು ಅಸ್ತ್ರೇತರ ನಿರ್ದಿಷ್ಟ ಬೈಜಿಕ ತಂತ್ರಜ್ಞಾನವನ್ನು ಅಸ್ತ್ರಗಳ ಅಭಿವೃದ್ಧಿಗೆ ಸರಾಗವಾಗಿ ಪರಿವರ್ತಿಸಬಹುದು ಎಂದು ಆ ಪರೀಕ್ಷೆ ತೋರಿಸಿಕೊಟ್ಟಿತು. ಈಗಾಗಲೇ ಬೈಜಿಕ ಅಪ್ರಸರಣ ಒಪ್ಪಂದದ (ಎನ್‍ಪಿಟಿ) ಸಹಿದಾರ ರಾಷ್ಟ್ರಗಳು ಬೈಜಿಕ ಉಪಕರಣ, ಸಾಮಗ್ರಿಗಳು ಅಥವಾ ತಂತ್ರಜ್ಞಾನದ ರಫ್ತನ್ನು ಇನ್ನಷ್ಟು ಸೀಮಿತಿಗೊಳಿಸುವ ಅಗತ್ಯ ಕಂಡವು. ಎನ್‍ಪಿಟಿ ಯಲ್ಲಿಲ್ಲದ ಮತ್ತು ಜ಼್ಯಾಂಗರ್ ಸಮಿತಿಯಲ್ಲಿಲ್ಲದ ರಾಷ್ಟ್ರಗಳನ್ನು, ಆಗ ನಿರ್ದಿಷ್ಟವಾಗಿ ಫ಼್ರಾನ್ಸ್ ಅನ್ನು, ಒಳ ತರುವುದು ಮತ್ತೊಂದು ಪ್ರಯೋಜನವಾಗಿತ್ತು.

೧೯೭೫ರಿಂದ ೧೯೭೮ರ ವರೆಗೆ ಲಂಡನ್‍ನಲ್ಲಿ ಭೇಟಿಗಳ ಸರಣಿ ರಫ್ತಿಗಾಗಿ ಮಾರ್ಗದರ್ಶನಗಳ ಒಪ್ಪಂದಗಳಲ್ಲಿ ಪರಿಣಮಿಸಿತು. ಕೆಲವು ಅಂತರರಾಷ್ಟ್ರೀಯ ಪರಮಾಣು ಶಕ್ತಿ ಸಂಸ್ಥೆಯ ರಕ್ಷಣೋಪಾಯಗಳನ್ನು ಒಪ್ಪಿಕೊಂಡರೆ ಮಾತ್ರ ಅಥವಾ ಸುರಕ್ಷತೆಗೆ ಸಂಬಂಧಿಸಿದ ಅಸಾಧಾರಣ ಸಂದರ್ಭಗಳು ಇದ್ದರೆ ಮಾತ್ರ ಪಟ್ಟಿಯಲ್ಲಿದ್ದ ವಸ್ತುಗಳನ್ನು ಅಬೈಜಿಕ ದೇಶಗಳಿಗೆ ರಫ್ತು ಮಾಡಬಹುದಾಗಿತ್ತು.

ಈ ಭೇಟಿಗಳು ಲಂಡನ್‍ನಲ್ಲಿ ನಡೆದ ಕಾರಣ ಈ ಗುಂಪಿಗೆ "ಲಂಡನ್ ಕ್ಲಬ್" ಎಂಬ ಹೆಸರು ಬಂದಿತು.

ಎನ್ಎಸ್‍ಜಿ ೧೯೯೧ ರ ವರೆಗೆ ಮತ್ತೆ ಭೇಟಿಯಾಗಲಿಲ್ಲ. ಪ್ರಚೋದಕ ಪಟ್ಟಿ ೧೯೯೧ರ ವರೆಗೆ ಬದಲಾಗದೆ ಉಳಿಯಿತು, ಆದರೆ ಜ಼್ಯಾಂಗರ್ ಪಟ್ಟಿ ನಿಯತವಾಗಿ ನವೀಕರಿಸಲ್ಪಡುತ್ತಿತ್ತು.

ಚೀನಾ ೨೦೦೪ ರಲ್ಲಿ ಈ ಗುಂಪಿನ ಸದಸ್ಯವಾಯಿತು. ೨೦೧೬ ರ ವೇಳೆಗೆ ಈ ಗುಂಪಿನಲ್ಲಿ ೪೮ ಸದಸ್ಯರುಗಳಿದ್ದವು. ೨೦೧೦ರಿಂದ ಭಾರತ ಈ ಗುಂಪಿನ ಸದಸ್ಯನಾಗಲು ಪ್ರಯತ್ನಿಸುತ್ತಿದೆ. ಅಮೇರಿಕ, ಬ್ರಿಟನ್, ಫ಼್ರಾನ್ಸ್, ರಷ್ಯಾ, ಸ್ವಿಟ್ಸರ್ಲಂಡ್, ಜಪಾನ್, ಮುಂತಾದ ರಾಷ್ಟ್ರಗಳು ಈ ಗುಂಪಿನಲ್ಲಿ ಭಾರತದ ಭಾಗವಹಿಕೆಯನ್ನು ಬೆಂಬಲಿಸಿವೆ. ಆದರೆ ಚೀನಾ ಭಾರತದ ಪ್ರವೇಶವನ್ನು ವಿರೋಧಿಸುತ್ತಿದೆ. ಈ ಗುಂಪಿಗೆ ಪಾಕಿಸ್ತಾನದ ಪ್ರವೇಶಕ್ಕೆ ಚೀನಾದ ಬೆಂಬಲವಿದೆ.

ಉಲ್ಲೇಖಗಳು

ಅಂತರಸರ್ಕಾರಿ ಸಂಸ್ಥೆಗಳು
ಎಸ್. ಕೆ. ಭಗವಾನ್‌

ಎಸ್..ಕೆ. ಭಗವಾನ್ (ಶ್ರೀನಿವಾಸ ಕೃಷ್ಣ ಅಯ್ಯಂಗಾರ್ ಭಗವಾನ್) ಕನ್ನಡ ಚಿತ್ರರಂಗದ ಒಬ್ಬ ಹಿರಿಯ ನಿರ್ದೇಶಕರು ಹಾಗೂ ನಿರ್ಮಾಪಕರು. ಮತ್ತೊಬ್ಬ ಹಿರಿಯ ನಿರ್ದೇಶಕ ದೊರೈರಾಜ್ ಅವರೊಡನೆ ಅವರ ಜೋಡಿ ದೊರೈ-ಭಗವಾನ್ ಎಂದೇ ಪ್ರಸಿದ್ಧ. ಇವರಿಬ್ಬರೂ ಸೇರಿ ೫೫ ಕನ್ನಡ ಚಿತ್ರಗಳನ್ನು ನಿರ್ದೇಶಿಸಿದ್ದಾರೆ. ಸದಭಿರುಚಿಯ ಚಿತ್ರಗಳನ್ನು ಮಾಡಿರುವ ಅವರು ೨೪ ಕಾದಂಬರಿಗಳನ್ನು ಸಿನೆಮಾಗೆ ಅಳವಡಿಸಿದ್ದಾರೆ. ಪ್ರಸ್ತುತ ಅವರು ’ಆದರ್ಶ ಸಿನೆಮಾ ಇನ್ಸ್ಟಿಟ್ಯೂಟ್‍ನ’ ಪ್ರಾಂಶುಪಾಲರಾಗಿದ್ದಾರೆ. ಸಿನೆಮಾ ನಿರ್ದೇಶನದಿಂದ ನಿವೃತ್ತಿ ಹೊಂದಿದ್ದಾರೆ.

ಜೀವನ 
ಎಸ್.ಕೆ. ಭಗವಾನ್ ಅವರು ೧೯೩೩ರ ಫೆಬ್ರುವರಿ  ೨೦ ರಂದು ತಮಿಳು ಬ್ರಾಹ್ಮಣ ಅಯ್ಯರ್ ಕುಟುಂಬದಲ್ಲಿ ಜನಿಸಿದರು. ಬೆಂಗಳೂರು ಹೈಸ್ಕೂಲಿನಲ್ಲಿ ವಿದ್ಯಾಭ್ಯಾಸ ಮಾಡಿದರು. ಯುವಕರಾಗಿದ್ದಾಗ ’ಹಿರಣ್ಣಯ್ಯ ಮಿತ್ರ ಮಂಡಳಿ’ಯಲ್ಲಿ ನಾಟಕಗಳನ್ನು ಮಾಡುತ್ತಿದ್ದರು. ೧೯೫೬ರಲ್ಲಿ ಕಣಗಾಲ್ ಪ್ರಭಾಕರ ಶಾಸ್ತ್ರಿಗಳಿಗೆ ಸಹಾಯಕರಾಗಿ ಸಿನೆಮಾ ಜೀವನ ಆರಂಭಿಸಿದರು. ೨೦ನೇ ಫೆಬ್ರವರಿ ೨೦೨೩ ರಂದು ಮುಂಜಾನೆ ೬ಗಂಟೆ ೧೦ ನಿಮಿಷಕ್ಕೆ ಅವರ ೯೦ನೇ ವರ್ಷದಲ್ಲಿ ಬೆಂಗಳೂರಿನ ಜಯದೇವ ಆಸ್ಪತ್ರೆಯಲ್ಲಿ ಮರಣ ಹೊಂದಿದರು. ಕಾಕತಾಳೀಯವೆಂಬಂತೆ ಭಗವಾನರ ಜನ್ಮದಿನ (ಫೆಬ್ರವರಿ ೨೦, ೧೯೩೩), ಇಹಲೋಕ ತ್ಯಜಿಸಿದ ದಿನ (ಫೆಬ್ರವರಿ ೨೦. ೨೦೨೩) ಮತ್ತು ಅವರ ಜೊತೆಗಾರ ದೊರೈರಾಜ್ ಅವರು ಇಹಲೋಕ ತ್ಯಜಿಸಿದ (ಫೆಬ್ರವರಿ ೨೦, ೨೦೦೦) ದಿನಾಂಕ ಮತ್ತು ತಿಂಗಳು ಒಂದೇ ಆಗಿವೆ.

ಸಿನಿಮಾ ರಂಗದಲ್ಲಿ 
೧೯೬೬ರಲ್ಲಿ ಎಂ.ಸಿ. ನರಸಿಂಹಮೂರ್ತಿಯವರೊಡಗೂಡಿ ಸಂಧ್ಯಾರಾಗ ಸಿನೆಮಾ ನಿರ್ದೇಶಿಸಿದರು. ನಂತರ ದೊರೈ-ಭಗವಾನ್ ಜೋಡಿಯು ರಾಜಕುಮಾರ್ ನಾಯಕನಟನಾಗಿರುವ ’ಜೇಡರ ಬಲೆ’ ಚಿತ್ರವನ್ನು ನಿರ್ದೆಶಿಸಿತು. ಇದು ಕನ್ನಡದಲ್ಲಿ ಜೇಮ್ಸ್ ಬಾಂಡ್‌ ಮಾದರಿಯ ಮೊದಲ ಚಿತ್ರವಾಗಿತ್ತು. ಮುಂದಿನ ಅವರ ಎಲ್ಲಾ ಚಿತ್ರಗಳನ್ನು ಈ ನಿರ್ದೇಶಕದ್ವಯರು ಜೋಡಿಯಾಗೇ ನಿರ್ದೇಶಿಸಿದರು. ‘ಕಸ್ತೂರಿ ನಿವಾಸ’, ‘ಎರಡು ಕನಸು’, ‘ಬಯಲು ದಾರಿ’, ‘ಗಿರಿ ಕನ್ಯೆ’, ‘ಚಂದನದ ಗೊಂಬೆ’, ‘ವಸಂತ ಗೀತ’, ‘ಆಪರೇಷನ್ ಡೈಮಂಡ್ ರಾಕೆಟ್’, ‘ಹೊಸಬೆಳಕು’, ‘ಯಾರಿವನು’ ಸೇರಿದಂತೆ ಹಲವು ಯಶಸ್ವಿ ಸಿನಿಮಾಗಳನ್ನು ನಿರ್ದೇಶಿಸಿದರು. ಇವರ ೩೨ ಚಿತ್ರಗಳಲ್ಲಿ ಡಾ.ರಾಜಕುಮಾರ್ ನಾಯಕ ನಟರಾಗಿ ಅಭಿನಯಿಸಿದ್ದಾರೆ. ಕೆಲವು ಚಿತ್ರಗಳಲ್ಲಿ ಅನಂತನಾಗ್ ಮತ್ತು ಲಕ್ಷ್ಮಿ ಮುಖ್ಯಪಾತ್ರಗಳಲ್ಲಿ ನಟಿಸಿದ್ದಾರೆ. ಎಸ್.ಕೆ ಭಗವಾನ್ ಸಿನಿಮಾ ರಂಗದಲ್ಲಿ 65 ವರ್ಷದ ಸುದೀರ್ಘ ಅನುಭವ ಹೊಂದಿದ್ದಾರೆ. 

 ದೊರೈರಾಜರ ಮರಣದ ನಂತರ ಇವರು ನಿರ್ದೇಶನದಿಂದ ನಿವೃತ್ತಿ ಹೊಂದಿದರು. ೧೯೯೩ರ ’ಮಾಂಗಲ್ಯ ಬಂಧನ’ ದೊರೈ-ಭಗವಾನ್ ಜೋಡಿ ನಿರ್ದೇಶನದ ಕೊನೆಯ ಚಿತ್ರ.

 ಭಗವಾನರು ದೊರೈ ಅವರೊಂದಿಗೆ ಜೊತೆಯಾಗಿ ಸುಮಾರು ೫೦ಕ್ಕೂ ಹೆಚ್ಚಿನ ಚಿತ್ರಗಳನ್ನು ನಿರ್ದೇಶಿಸಿದ್ದಾರೆ.
 ದೊರೈ-ಭಗವಾನ್ ಜೋಡಿಯಾಗಿ ವಾಣಿ, ಭಾರತೀಸುತ, ತ.ರಾ.ಸು, ಚಿತ್ರಲೇಖ, ಟಿ.ಕೆ.ರಾಮರಾವ್, ಎನ್.ಪಂಕಜಾ ಮತ್ತು ವಿಶಾಲಾಕ್ಷಿ ದಕ್ಷಿಣಮೂರ್ತಿ ಅವರ ಕಾದಂಬರಿಗಳು ಸೇರಿದಂತೆ ೨೪ ಕಾದಂಬರಿ ಆಧಾರಿತ ಚಿತ್ರಗಳನ್ನು ನಿರ್ದೇಶನ ಮಾಡಿದೆ.
 ಆಡುವ ಗೊಂಬೆ (೨೦೧೮-೧೯) ಎಸ್. ಕೆ. ಭಗವಾನರು ನಿರ್ದೇಶಿಸಿದ ಕೊನೆಯ ಚಿತ್ರ. ೮೬ ನೇ ವಯಸ್ಸಿನಲ್ಲಿ ಚಿತ್ರ ನಿರ್ದೇಶಿಸುವ ಮೂಲಕ ಇವರು ಭಾರತದ ಅತ್ಯಂತ ಹಿರಿಯ ನಿರ್ದೇಶಕರೆನಿಸಿದ್ದಾರೆ.

ಸಿನೆಮಾ ಪಟ್ಟಿ
(ಇದು ಭಾಗಶಃ ಪಟ್ಟಿ. ಇದನ್ನು ವಿಸ್ತರಿಸಬಹುದು)

ಪ್ರಶಸ್ತಿಗಳು
 ೨೦೧೭ನೇ ಸಾಲಿನ ದಾದಾಸಾಹೇಬ್ ಫಾಲ್ಕೆ ಅಕಾಡಮಿ ಪ್ರಶಸ್ತಿ 
 ಕರ್ನಾಟಕ ಸರ್ಕಾರದಿಂದ ೧೯೯೫-೯೬ನೇ ಸಾಲಿನ ಪುಟ್ಟಣ್ಣ ಕಣಗಾಲ್ ಪ್ರಶಸ್ತಿ.
 ೨೦೧೦ರಲ್ಲಿ ರಾಜಕುಮಾರ್ ಸೌಹಾರ್ದ ಪ್ರಶಸ್ತಿ

ಉಲ್ಲೇಖಗಳು

ಹೊರಸಂಪರ್ಕಕೊಂಡಿಗಳು
 

ಕನ್ನಡ ಚಲನಚಿತ್ರ ನಿರ್ದೇಶಕರು
ಫ಼ೆಡರಲ್ ಬ್ಯೂರೊ ಆಫ಼್ ಇನ್ವೆಸ್ಟಿಗೇಶನ್

ಫ಼ೆಡರಲ್ ಬ್ಯೂರೊ ಆಫ಼್ ಇನ್ವೆಸ್ಟಿಗೇಶನ್ (ಎಫ಼್‍ಬಿಐ) ಅಮೇರಿಕಾ ಸಂಯುಕ್ತ ಸಂಸ್ಥಾನದ ದೇಶೀಯ ಗುಪ್ತಚರ ಮತ್ತು ಭದ್ರತಾ ಸೇವಾಸಂಸ್ಥೆ, ಮತ್ತು ಏಕಕಾಲದಲ್ಲಿ ಆ ರಾಷ್ಟ್ರದ ಪ್ರಧಾನ ಸಂಘೀಯ ಕಾನೂನು ಜಾರಿ ಸಂಸ್ಥೆಯಾಗಿ ಸೇವೆಸಲ್ಲಿಸುತ್ತದೆ. ಅಮೇರಿಕಾದ ನ್ಯಾಯ ಇಲಾಖೆಯ ಕಾನೂನುವ್ಯಾಪ್ತಿಯ ಅಡಿಯಲ್ಲಿ ಕಾರ್ಯನಿರ್ವಹಿಸುವ ಎಫ಼್‍ಬಿಐ ಏಕಕಾಲದಲ್ಲಿ, ಅಮೇರಿಕಾದ ಗುಪ್ತಚರ ಸಮುದಾಯದ ಸದಸ್ಯವಾಗಿದೆ ಮತ್ತು ಮುಖ್ಯ ಅಟಾರ್ನಿ ಹಾಗೂ ರಾಷ್ಟ್ರೀಯ ಗುಪ್ತಮಾಹಿತಿಯ ನಿರ್ದೇಶಕ ಇಬ್ಬರಿಗೂ ವರದಿ ಒಪ್ಪಿಸುತ್ತದೆ. ಅಮೇರಿಕಾದ ಪ್ರಧಾನ ಭಯೋತ್ಪಾದನಾ ವಿರೋಧಿ, ಗುಪ್ತಚರ ವಿರೋಧಿ, ಮತ್ತು ಕ್ರಿಮಿನಲ್ ತನಿಖಾ ಸಂಸ್ಥೆಯಾದ ಎಫ಼್‍ಬಿಐ, ಸಂಘೀಯ ಅಪರಾಧಗಳ ೨೦೦ಕ್ಕೂ ಹೆಚ್ಚು ವರ್ಗಗಳ ಉಲ್ಲಂಘನೆಗಳ ಮೇಲೆ ನ್ಯಾಯವ್ಯಾಪ್ತಿ ಹೊಂದಿದೆ.

ಎಫ಼್‍ಬಿಐ ನ ಅನೇಕ ಕಾರ್ಯಗಳು ಅನನ್ಯವಾಗಿವೆಯಾದರೂ, ರಾಷ್ಟ್ರೀಯ ಭದ್ರತೆಯ ಬೆಂಬಲದಲ್ಲಿ ಅದರ ಚಟುವಟಿಕೆಗಳು ಬ್ರಿಟನ್‍ನ ಎಮ್ಐಫ಼ೈವ್ ಮತ್ತು ರಷ್ಯಾದ ಎಫ಼್ಎಸ್‍ಬಿ ಗೆ ಹೋಲಿಸಬಹುದಾಗಿದೆ. ಕಾನೂನು ಜಾರಿ ಅಧಿಕಾರವಿರದ ಮತ್ತು ಸಾಗರೋತ್ತರ ಗುಪ್ತಮಾಹಿತಿ ಸಂಗ್ರಹಣೆ ಮೇಲೆ ಕೇಂದ್ರೀಕರಿಸುವ ಸೆಂಟ್ರಲ್ ಇಂಟೆಲಿಜನ್ಸ್ ಏಜನ್ಸಿ (ಸಿಐಎ) ಗೆ ಭಿನ್ನವಾಗಿ, ಎಫ಼್‍ಬಿಐ ಮುಖ್ಯವಾಗಿ ಒಂದು ದೇಶೀಯ ಸಂಸ್ಥೆಯಾಗಿದೆ, ಮತ್ತು ಅಮೇರಿಕಾದಾದ್ಯಂತ ಮುಖ್ಯ ನಗರಗಳಲ್ಲಿ ೫೬ ಕ್ಷೇತ್ರ ಕಚೇರಿಗಳನ್ನು, ಮತ್ತು ರಾಷ್ಟ್ರಾದ್ಯಂತ ಸಣ್ಣ ನಗರಗಳು ಹಾಗೂ ಪ್ರದೇಶಗಳಲ್ಲಿನ ೪೦೦ಕ್ಕೂ ಹೆಚ್ಚು ನಿವಾಸಿ ಸಂಸ್ಥೆಗಳನ್ನು ನಡೆಸುತ್ತದೆ. ಒಂದು ಎಫ಼್‍ಬಿಐ ಕ್ಷೇತ್ರ ಕಚೇರಿಯಲ್ಲಿ, ಒಬ್ಬ ಉನ್ನತ ಮಟ್ಟದ ಅಧಿಕಾರಿಯು ಏಕಕಾಲದಲ್ಲಿ ರಾಷ್ಟ್ರೀಯ ಗುಪ್ತಮಾಹಿತಿ ನಿರ್ದೇಶಕನ ಪ್ರತಿನಿಧಿಯಾಗಿ ಸೇವೆಸಲ್ಲಿಸುತ್ತಾನೆ.

ಅದರ ದೇಶೀಯ ಗಮನದ ಹೊರತಾಗಿಯೂ, ಎಫ಼್‍ಬಿಐ ಗಮನಾರ್ಹ ಅಂತರರಾಷ್ಟ್ರೀಯ ಹೆಜ್ಜೆಗುರುತನ್ನು ಕೂಡ ಪಾಲಿಸಿಕೊಂಡು ಬರುತ್ತದೆ, ಮತ್ತು ಜಗತ್ತಿನಾದ್ಯಂತ ಅಮೇರಿಕಾದ ರಾಯಭಾರಿ ಕಚೇರಿಗಳು ಮತ್ತು ದೂತಾವಾಸಗಳಲ್ಲಿ ೬೦ ಕಾನೂನು ರಾಯಭಾರ ಕಚೇರಿಗಳು ಮತ್ತು ೧೫ ಉಪ ಕಚೇರಿಗಳನ್ನು ನಡೆಸುತ್ತದೆ. ಈ ಸಾಗರೋತ್ತರ ಕಚೇರಿಗಳು ಮುಖ್ಯವಾಗಿ ವಿದೇಶಿ ಭದ್ರತಾ ಸೇವೆಗಳೊಂದಿಗೆ ಸಹಕಾರದ ಉದ್ದೇಶಕ್ಕಾಗಿ ಅಸ್ತಿತ್ವದಲ್ಲಿವೆ ಮತ್ತು ಸಾಮಾನ್ಯವಾಗಿ ಆತಿಥೇಯ ದೇಶಗಳಲ್ಲಿ ಏಕಪಕ್ಷೀಯ ಕಾರ್ಯಾಚರಣೆಗಳನ್ನು ನಡೆಸುವುದಿಲ್ಲ. ಸಿಐಎ ಸೀಮಿತ ದೇಶೀಯ ಕಾರ್ಯವನ್ನು ಹೊಂದಿರುವಂತೆ, ಎಫ಼್‍ಬಿಐ ಸಾಗರೋತ್ತರ ರಹಸ್ಯ ಚಟುವಟಿಕೆಗಳನ್ನು ಕೈಗೊಳ್ಳಬಹುದು ಮತ್ತು ಕೆಲವೊಮ್ಮೆ ಕೈಗೊಳ್ಳುತ್ತದೆ; ಸಾಮಾನ್ಯವಾಗಿ ಈ ಚಟುವಟಿಕೆಗಳಿಗಾಗಿ ಸರ್ಕಾರಿ ಸಂಸ್ಥೆಗಳಾದ್ಯಂತ ಸಮನ್ವಯ ಬೇಕಾಗುತ್ತದೆ.

ಉಲ್ಲೇಖಗಳು

ಅಮೇರಿಕಾದ ಗುಪ್ತಚರ ಸಂಸ್ಥೆಗಳು
ಕಬಿನಿ ಜಲಾಶಯ



ಆಣೆಕಟ್ಟು 

ಕಬಿನಿ ನದಿಯು ಕಾವೇರಿ ನದಿಯ ಉಪನದಿಯಾಗಿದೆ. ಮೈಸೂರು ಜಿಲ್ಲೆಯ ಹೆಗ್ಗಡೆದೇವನಕೋಟೆ ತಾಲ್ಲೂಕಿನ ಬೀಚನಹಳ್ಳಿ ಮತ್ತು ಬಿದರಹಳ್ಳಿ ಗ್ರಾಮಗಳ ಬಳಿ ಕಬಿನಿ ಅಣೆಕಟ್ಟನ್ನು ಕಟ್ಟಲಾಗಿದೆ. ಕಾವೇರಿ ನದಿಯ ಕೆಳಮುಖ ಭಾಗವಾಗಿ ಕಬಿನಿ ಆಣೆಕಟ್ಟನ್ನು ಪರಿಗಣಿಸಲಾಗುತ್ತದೆ.

ನಿರ್ಮಾಣ
ಕಬಿನಿ ಅಣೆಕಟ್ಟನ್ನು ೧೯೭೪ ರಲ್ಲಿ ಮೈಸೂರು ಜಿಲ್ಲೆಯ ಹೆಗ್ಗಡೆದೇವನಕೋಟೆ ತಾಲ್ಲೂಕಿನ ಬೀಚನಹಳ್ಳಿಯ ಬಳಿ ಕಟ್ಟಲು ಕಾರ್ಯ ಆರಂಭವಾಯಿತು.

ಉಪಯೋಗ
ಕಬಿನಿ ಅಣೆಕಟ್ಟನ್ನು ಸಾಗರೆದೊಡ್ಡಕೆರೆ (ಹುಲ್ಲುಮಲೆ ಗ್ರಾಮ) ಮತ್ತು ನುಗು (ಸಂಬೇಗೌಡನಹಳ್ಳಿ ಗ್ರಾಮ) ಎಂಬ ಎರಡು ಭಾಗವಾಗಿ ವಿಂಗಡಿಸಲಾಗಿದೆ.

ವಿಸ್ತೀರ್ಣ
ಉದ್ದ: ೩೯೪೦ ಮೀಟರ್ (೧೨೯೨೭ ಅಡಿ)

ಎತ್ತರ: ೨೦.೧೧೬೮ ಮೀಟರ್ (೧೬೬ ಅಡಿ)

ಅಗಲ: ೬೯೬ ಮೇಟರ್ (೨೨೮೩.೪೬ ಅಡಿ)

ಸಂಗ್ರಹ ಸಾಮರ್ಥ್ಯ: ೧೦೫.೬೩ ಕೋಟಿ ಸಿಎಂ೩ (೨೮ ಟಿ ಎಂಸಿ)

ಗೇಟುಗಳು: ೪

ಅಚ್ಚುಕಟ್ಟು ಪ್ರದೇಶ: ೨೧೪೧.೯೦ ಚದರ ಕಿಮೀ. 

ಮುಳುಗಡೆ ಪ್ರದೇಶ: ೪೬ ಹಳ್ಳಿಗಳು

ಉದ್ದೇಶಗಳು
ಕಬಿನಿ ಆಣೆಕಟ್ಟಿನಲ್ಲಿ ಸಂಗ್ರಹವಾಗುವ ನೀರನ್ನು ನೀರಾವರಿ ಮತ್ತು ಕುಡಿಯುವ ನೀರುಬಳಕೆ - ಈ ಎರಡು ಉದ್ದೇಶಗಳಿಗೆ ಬಳಸಲಾಗುತ್ತಿದೆ.

ಸ್ವಾರಸ್ಯ 
ಮೈಸೂರು ಮಹಾರಾಜರ ಆಡಳಿತದಲ್ಲಿ ಕಬಿನಿ ವನ್ಯಮೃಗಗಳ ಬೇಟೆಗೆ ಹೆಸರುವಾಸಿಯಾಗಿತ್ತು. ಕಬಿನಿ ಜಲಾಶಯದ ಬಳಿ ನಾಗರಹೊಳೆ ರಾಷ್ಟ್ರೀಯ ಉದ್ಯಾನವನ, ಬಂಡೀಪುರ ರಾಷ್ಟ್ರೀಯ ಉದ್ಯಾನವನ, ಮಂಚೇಗೌಡನಹಳ್ಳಿ, ಕುಪ್ಪೆ ಬೆಟ್ಟ ಇವೇ ಮುಂತಾದ ವನ್ಯಮೃಗಗಳ ತಾಣಗಳಿವೆ.

ಉಲ್ಲೇಖಗಳು

ಜಲಾಶಯಗಳು
ಕರ್ನಾಟಕದ ಜಲಾಶಯಗಳು
ಪ್ರತಿದೀಪಕ ದೀಪ

ಪ್ರತಿದೀಪಕ ದೀಪವು ದೃಶ್ಯ ಬೆಳಕನ್ನು ಸೃಷ್ಟಿಸಲು ಪ್ರತಿದೀಪ್ತಿಯನ್ನು ಬಳಸುವ ಒಂದು ಕಡಿಮೆ ಒತ್ತಡದ ಪಾದರಸ ಅನಿಲ ವಿಸರ್ಜನಾ ದೀಪ. ಅನಿಲದಲ್ಲಿನ ವಿದ್ಯುತ್ ಪ್ರವಾಹವು ಪಾದರಸ ಆವಿಯನ್ನು ಪ್ರಚೋದಿಸುತ್ತದೆ ಮತ್ತು ಇದು ಅಲ್ಪ ತರಂಗ ಅತಿನೇರಳೆ ಬೆಳಕನ್ನು ಉತ್ಪಾದಿಸುತ್ತದೆ ಮತ್ತು ಇದು ನಂತರ ದೀಪದ ಒಳಗಿನ ಫಾಸ್ಫರ್ ಲೇಪನವು ಪ್ರಕಾಶಿಸುವಂತೆ ಮಾಡುತ್ತದೆ. ಪ್ರತಿದೀಪಕ ದೀಪವು ಪ್ರಕಾಶಮಾನ ದೀಪಗಳಿಗಿಂತ ಬಹಳ ಹೆಚ್ಚು ಪರಿಣಾಮಕಾರಿಯಾಗಿ ವಿದ್ಯುತ್ ಶಕ್ತಿಯನ್ನು ಉಪಯುಕ್ತ ಬೆಳಕಾಗಿ ಪರಿವರ್ತಿಸುತ್ತದೆ. ಪ್ರತಿದೀಪಕ ಬೆಳಕು ವ್ಯವಸ್ಥೆಗಳ ಸಾಮಾನ್ಯ ಹೊಳೆಯುವ ಪರಿಣಾಮಕಾರಿತ್ವ ವಾಟ್‍ಗೆ ೫೦-೧೦೦ ಲೂಮೆನ್ ಆಗಿದೆ, ಇದು ಹೋಲುವ ಬೆಳಕು ಇಳುವರಿಯ ಪ್ರಕಾಶಮಾನ ದೀಪಗಳ ಪರಿಣಾಮಕಾರಿತ್ವಕ್ಕಿಂತ ಹಲವು ಪಟ್ಟು ಹೆಚ್ಚಾಗಿದೆ.

ಪ್ರತಿದೀಪಕ ದೀಪದ ಜೋಡಣೆಗಳು ಪ್ರಕಾಶಮಾನ ದೀಪಗಳಿಗಿಂತ ಹೆಚ್ಚು ದುಬಾರಿ ಏಕೆಂದರೆ ಅವುಗಳಿಗೆ ದೀಪದಲ್ಲಿ ವಿದ್ಯುತ್ ಪ್ರವಾಹವನ್ನು ನಿಯಂತ್ರಿಸಲು ಬ್ಯಾಲೆಸ್ಟ್ ಬೇಕಾಗುತ್ತದೆ, ಆದರೆ ಸಾಮಾನ್ಯವಾಗಿ ಅದರ ಹೆಚ್ಚು ಕಡಿಮೆ ಶಕ್ತಿ ವೆಚ್ಚವು ಹೆಚ್ಚಿರುವ ಆರಂಭಿಕ ವೆಚ್ಚವನ್ನು ಸರಿದೂಗಿಸುತ್ತದೆ. ಅಡಕ ಪ್ರತಿದೀಪಕ ದೀಪಗಳು ಪ್ರಕಾಶಮಾನ ದೀಪಗಳಷ್ಟೇ ಜನಪ್ರಿಯ ಗಾತ್ರಗಳಲ್ಲಿ ಈಗ ಲಭ್ಯವಿವೆ ಮತ್ತು ಮನೆಗಳಲ್ಲಿ ಶಕ್ತಿ ಉಳಿತಾಯ ಪರ್ಯಾಯಗಳಾಗಿ ಬಳಸಲ್ಪಡುತ್ತವೆ.

ಅವುಗಳಲ್ಲಿ ಪಾದರಸ ಇರುವುದರಿಂದ, ಅನೇಕ ಪ್ರತಿದೀಪಕ ದೀಪಗಳನ್ನು ಅಪಾಯಕಾರಿ ತ್ಯಾಜ್ಯವೆಂದು ವರ್ಗೀಕರಿಸಲಾಗುತ್ತದೆ. ಮರುಬಳಕೆ ಅಥವಾ ಸುರಕ್ಷಿತ ವಿಲೇವಾರಿಗಾಗಿ ಪ್ರತಿದೀಪಕ ದೀಪಗಳನ್ನು ಸಾಮಾನ್ಯ ತ್ಯಾಜ್ಯದಿಂದ ಪ್ರತ್ಯೇಕಿಸಬೇಕು ಎಂದು ಅಮೇರಿಕಾದ ಪರಿಸರ ರಕ್ಷಣಾ ಸಂಸ್ಥೆ ಶಿಫಾರಸು ಮಾಡುತ್ತದೆ, ಮತ್ತು ಕೆಲವು ಆಡಳಿತವ್ಯಾಪ್ತಿಗಳಲ್ಲಿ ಅವುಗಳ ಮರುಬಳಕೆ ಅಗತ್ಯವಾಗಿದೆ.

ಮನೆಗಳಲ್ಲಿ, ಪ್ರತಿದೀಪಕ ದೀಪಗಳನ್ನು ಬಹುತೇಕವಾಗಿ ಅಡುಗೆಮನೆ, ನೆಲಮಾಳಿಗೆ, ಗ್ಯಾರೇಜ್‍ಗಳಲ್ಲಿ ಕಾಣಬಹುದು, ಆದರೆ ಶಾಲೆಗಳು ಮತ್ತು ವ್ಯಾಪಾರ ಸ್ಥಳಗಳಲ್ಲಿ ಹೆಚ್ಚಾಗಿ ಪ್ರತಿದೀಪಕ ದೀಪಗಳು ಕಂಡರೆ ಪ್ರಕಾಶಮಾನ ದೀಪಗಳು ಅಪರೂಪವಾಗಿ ಕಾಣುತ್ತವೆ ಏಕೆಂದರೆ ಇವುಗಳ ವೆಚ್ಚದ ಉಳಿತಾಯ ಗಮನಾರ್ಹವಾಗಿದೆ. ಕೆಲವು ಕಡೆ ಇವುಗಳ ಬಳಕೆಯನ್ನು ಉತ್ತೇಜಿಸಲು ತೆರಿಗೆ ಪ್ರೋತ್ಸಾಹಗಳನ್ನು ನೀಡಲಾಗುತ್ತದೆ.

ಸಾಮಾನ್ಯ ಬೆಳಕು ವ್ಯವಸ್ಥೆಗಳ ಜೊತೆಗೆ, ವಿಶೇಷ ಪ್ರತಿದೀಪಕ ದೀಪಗಳನ್ನು ಹಲವುವೇಳೆ ಚಲನಚಿತ್ರ ಮತ್ತು ವೀಡಿಯೊ ತಯಾರಿಕೆಗಾಗಿ ರಂಗಮಂಚ ಬೆಳಕು ವ್ಯವಸ್ಥೆಗಳಲ್ಲಿ ಬಳಸಲಾಗುತ್ತದೆ. ಅವು ಸಾಂಪ್ರದಾಯಿಕ ಹ್ಯಾಲೋಜೆನ್ ಬೆಳಕು ಮೂಲಗಳಿಗಿಂತ ಹೆಚ್ಚು ತಂಪಾಗಿವೆ, ಮತ್ತು ವೀಡಿಯೊ ಮಿನುಗುವಿಕೆಯನ್ನು ತಡೆಯಲು ಉನ್ನತ ಆವರ್ತನದ ಬ್ಯಾಲೆಸ್ಟ್‌ಗಳನ್ನು ಬಳಸುತ್ತವೆ.

ಉಲ್ಲೇಖಗಳು

ದೀಪಗಳ ಪ್ರಕಾರಗಳು
ಕಾರ್ತಿಕ್ ಜಯರಾಮ್

ಕಾರ್ತಿಕ್ ಜಯರಾಮ್ ಒಬ್ಬ ಭಾರತೀಯ ನಟನಾಗಿದ್ದು, ಕನ್ನಡ ಕಿರುತೆರೆ ಹಾಗೂ ಚಿತ್ರರಂಗಗಳಲ್ಲಿ ಪ್ರಸಿದ್ಧಿಪಡೆದಿದ್ದಾರೆ. ಇವರು ಕಲರ್ಸ್ ವಾಹಿನಿಯಲ್ಲಿ ೨೦೧೩-೧೫ರಲ್ಲಿ ಪ್ರಸಾರಗೊಂಡ ಧಾರಾವಾಹಿಯಾದ ಅಶ್ವಿನಿ ನಕ್ಷತ್ರದಲ್ಲಿನ ಜೆ. ಕೃಷ್ಣ ಎಂಬ "ಸೂಪರ್‍ಸ್ಟಾರ್" ಪಾತ್ರದ ಮೂಲಕ ಪ್ರೇಕ್ಷಕರಿಗೆ ಪರಿಚಿತರಾದರು. ಇದೇ ಸಮಯದಲ್ಲಿ ಇವರು ಹಲವು ಚಲನಚಿತ್ರಗಳಲ್ಲಿ ಸಹನಟರಾಗಿ ಕೂಡ ಕಾಣಿಸಿಕೊಂಡರು. ೨೦೧೪ರಲ್ಲಿ ತೆರೆಕಂಡ  ಜಸ್ಟ್ ಲವ್ ಚಿತ್ರದ ಮೂಲಕ ನಾಯಕ ನಟರಾದರು. ನಟನೆಯ ಜೊತೆಜೊತೆಗೆ ಇವರು ಇಂಜಿನಿಯರ್ ಆಗಿಯೂ ಕೆಲಸ ನಿರ್ವಹಿಸುತ್ತಾರೆ.

ದೂರದರ್ಶನ

ಚಲನಚಿತ್ರಗಳ ಪಟ್ಟಿ

ಉಲ್ಲೇಖಗಳು 

CS1 errors: dates
ಕನ್ನಡ ಚಿತ್ರರಂಗದ ನಟರು
ಬಂಕಾಪುರ

ಬಂಕಾಪುರವು  ಕರ್ನಾಟಕ ರಾಜ್ಯದ HAVERI ಜಿಲ್ಲೆಯ ಶಿಗ್ಗಾಂವಿ ತಾಲ್ಲೂಕಿನ ಒಂದು ಊರು ಮತ್ತು ಐತಿಹಾಸಿಕ ಸ್ಥಳ. ಹುಬ್ಬಳ್ಳಿಗೆ ಸುಮಾರು 32 ಕಿಮೀ ದೂರದಲ್ಲಿದೆ. ಜನಸಂಖ್ಯೆ ಸುಮಾರು 10,000.  9ನೆಯ ಶತಮಾನದ ಮಧ್ಯಭಾಗದಿಂದ 1951ರ ತನಕ ಅದೇ ಹೆಸರಿನ ತಾಲ್ಲೂಕಿನ ಮುಖ್ಯ ಸ್ಥಳವಾಗಿತ್ತು.

ಹೆಸರಿನ ವ್ಯುತ್ಪತ್ತಿ
ರಾಷ್ಟ್ರಕೂಟ ಚಕ್ರವರ್ತಿ ನೃಪತುಂಗನ ದಂಡನಾಯಕ ಬಂಕೆಯನಿಂದಲೇ ಈ ಊರಿಗೆ ಬಂಕಾಪುರವೆಂಬ ಹೆಸರು ಬಂದಿತೆಂದು ಗುಣಭದ್ರಾಚಾರ್ಯರ 'ಉತ್ತರಪುರಾಣ' ಗ್ರಂಥದಿಂದ ತಿಳಿದುಬರುತ್ತದೆ.

ಇತಿಹಾಸ
ಕ್ರಿ.ಶ.925-26ರಲ್ಲಿ ಬನವಾಸಿ-12000 ಪ್ರದೇಶವನ್ನು ಹಾನಗಲ್ ತಾಲ್ಲೂಕಿನ ಲಕ್ಷ್ಮಿಪುರದ ಶಾಸನದ ಪ್ರಕಾರ ಎರಡು ಭಾಗವಾಗಿ ವಿಭಜಿಸಿ ಒಂದು ಭಾಗವನ್ನು ಬಂಕೆಯರಸನ ವಂಶಜ ಬಂಕೆಯನಿಗೂ ಇನ್ನೊಂದು ಭಾಗವನ್ನು ರಾಷ್ಟ್ರಕೂಟ ವಂಶದ ಶಂಕರಗಂಡನಿಗೂ ಹಂಚಿಕೊಟ್ಟುದಾಗಿ ತಿಳಿದುಬರುತ್ತದೆ.

ಕಲ್ಯಾಣದ ಚಾಲುಕ್ಯರ ಕಾಲದಲ್ಲಿ ಬಂಕಾಪುರ ಒಂದು ಮುಖ್ಯಸ್ಥಳವಾಗಿತ್ತು. ಮಹಾಮಂಡಲೇಶ್ವರ ಅರಿಕೇಸರಿ 1052ರಲ್ಲಿ ಬಂಕಾಪುರದಲ್ಲಿ ಆಳುತ್ತಿದ್ದುದಾಗಿ ತಿಳಿದುಬಂದಿದೆ. ಆರನೆಯ ವಿಕ್ರಮಾದಿತ್ಯ ಆತನ ಜ್ಞಾತಿ ವಿಷ್ಣುವರ್ಧನ ವಿಜಯಾದಿತ ಇವರು 1075ರಲ್ಲಿ ಬಂಕಾಪುರದಲ್ಲಿ ಇದ್ದುದಾಗಿ ತಿಳಿದುಬರುತ್ತದೆ. ಇವರ ಕಾಲದಲ್ಲಿ ಬಂಕಾಪುರ ಹಾನಗಲ್ಲ ಕದಂಬರ ರಾಜಧಾನಿಯಾಗಿತ್ತು. ಹೊಯ್ಸಳ ದೊರೆ ವಿಷ್ಣುವರ್ಧನ 1140ರಲ್ಲಿ ಬಂಕಾಪುರವನ್ನು ಗೆದ್ದು ತನ್ನ ರಾಜ್ಯದ ಉತ್ತರ ಭಾಗಕ್ಕೆ ರಾಜಧಾನಿಯಾಗಿ ಮಾಡಿಕೊಂಡ. ವಿಜಯನಗರದ ಅರಸರ ಕಾಲದಲ್ಲಿ ಬಂಕಾಪುರ ಒಂದು ಪ್ರಸಿದ್ಧ ಕೋಟೆಯಾಗಿತ್ತು. ಬಹಮನಿ ದೊರೆ ಮುಜಾಹಿದ್ (1375-78) ಒಂದನೆಯ ಬುಕ್ಕರಾಯನಿಗೆ ಬಂಕಾಪುರವನ್ನು ಬಿಟ್ಟು ಕೊಡಲು ಕೇಳಿದ. ಬುಕ್ಕರಾಯ ಬಿಟ್ಟಿಕೊಡಲಿಲ್ಲ. 1403ರಲ್ಲಿ 8ನೆಯ ಬಹಮನೀ ದೊರೆ ಫಿರೋಜ್‍ಷಾ ಆಕ್ರಮಣ ಮಾಡಿ ಒಂದನೆಯ ದೇವರಾಯನ ಮಗಳನ್ನೂ ಬಂಕಾಪುರ ಕೋಟೆಯನ್ನೂ ವಶಪಡಿಸಿಕೊಂಡ. ಮುಂದೆ ಈ ಕೋಟೆ ಬಹಳ ಕಾಲ ಬಹಮನೀ ಅರಸರ ವಶದಲ್ಲಿತ್ತು. ಅನಂತರ ವಿಜಯನಗರದ ಅರಸರ ಮತ್ತು ಬಿಜಾಪುರದ ಸುಲ್ತಾನರಲ್ಲಿ ಬಂಕಾಪುರದ ಅಧಿಕಾರ ಬದಲಾಗುತ್ತಿತ್ತು. ಶಿವಾಜಿ ಮತ್ತು ಆತನ ದಂಡನಾಯಕ ಆನಂದರಾವ್ (1673-74) ಬಂಕಾಪುರವನ್ನು ದೋಚಿದ ಮರಾಠರು. 1755ರಲ್ಲಿ ಫ್ರೆಂಚ್ ಜನರಲ್ ಬುಸ್ಸಿ ಬಂಕಾಪುರವನ್ನು ಮುತ್ತಿದಾಗ ಸವಣೂರು ನವಾಬ ಬಂಕಾಪುರ ಕೋಟೆಯನ್ನು ಹೋಲ್ಕರನಿಗೆ ಒತ್ತೆಹಾಕಿದ. 1766ರಲ್ಲಿ ಹೈದರ್‍ಆಲಿ ಬಂಕಾಪುರವನ್ನು ಮುತ್ತಿ ಗೆದ್ದುಕೊಂಡ. 1780ರಲ್ಲಿ ಟಿಪ್ಪುಸುಲ್ತಾನ ಸವಣೂರನ್ನೂ ಗೆದ್ದ. ಸವಣೂರ ನವಾಬರ ಕಾಲದಲ್ಲಿ ಸವಣೂರ-ಬಂಕಾಪುರ ಎಂದೇ ಈ ಎರಡು ಸ್ಥಳಗಳು ಹೆಸರಾಗಿದ್ದುವು. ಬಂಕಾಪುರ ನವಾಬರ ಅತ್ಯಂತ ಭದ್ರವಾದ ಕೋಟೆಯಾಗಿತ್ತು. 1802ರಲ್ಲಿ  ಪೇಷ್ವೆ ಅವರು ಬೇಸಿನ್ ಸಂಧಾನದ ಪ್ರಕಾರ ಸವಣೂರ್ ಜೊತೆಗೆ ಬಂಕಾಪುರ ತಾಲ್ಲೂಕನ್ನೂ ಬ್ರಿಟೀಷರಿಗೆ ಒಪ್ಪಿಸಿದರೂ ಬಂದೇಲ್‍ಖಂಡಕ್ಕೆ ಪ್ರತಿಯಾಗಿ ಮತ್ತೆ ಪೇಷ್ವೆಗೆ 1803ರಲ್ಲಿ ವಾಪಸ್ಸು ಕೊಡಲಾಯಿತು. ಮುಂದೆ ಬಂಕಾಪುರ ಇತರ ರಾಜ್ಯಗಳೊಂದಿಗೆ ಬ್ರಿಟಿಷರ ಆಡಳಿತಕ್ಕೆ ಸೇರಿಹೋಯಿತು.

ಬಂಕಾಪುರವನ್ನಾಳಿದ ರಾಜರು ಅನೇಕ ದೇವಾಲಯವನ್ನೂ ಜಿನ ಬಸದಿಗಳನ್ನೂ ಕಟ್ಟಿಸಿದ್ದಾರೆ. 925ರ ಅಸುಂಡಿಯ ಶಾಸನದ ಪ್ರಕಾರ ಬಂಕಾಪುರದಲ್ಲಿ ಧೋರ ಜಿನಾಲಯ ಎಂಬ ಬಸದಿಯಿದ್ದಿತು. ಬಂಕಾಪುರದ ಕೋಟೆಯ ದ್ವಾರದ ಬಳಿಯ ಶಾಸನವೊಂದರ ಪ್ರಕಾರ 1050ರಲ್ಲಿ ಐದು ಜೈನ ವಿದ್ಯಾಕೇಂದ್ರಗಳಿದ್ದುದಾಗಿ ತಿಳಿದು ಬರುತ್ತದೆಂದು ಎಚ್. ಕಜಿನ್ಸ್ ಹೇಳಿದ್ದಾನೆ. ಇಂದ್ರೇಶ್ವರ ದೇವಸ್ಥಾನ, ನರರೇಶ್ವರ ದೇವಸ್ಥಾನ, ಸಿದ್ದೇಶ್ವರ ದೇವಸ್ಥಾನ ಮತ್ತು ನರಸಿಂಹ ದೇವಸ್ಥಾನಗಳಿದ್ದವು. ಇಂದ್ರೇಶ್ವರ ದೇವಸ್ಥಾನ ಅರುವತ್ತು ಕಂಬದ ದೇವಸ್ಥಾನವೆಂದು ಪ್ರಸಿದ್ದವಾಗಿತ್ತು. ಮುಂದೆ ದೇವಾಲಯವನ್ನು ಮಸೀದಿಯಾಗಿ ಪರಿವರ್ತಿಸಲಾಯಿತು. ರಾಷ್ಟ್ರಕೂಟರಕಾಲದಿಂದ ವಿಜಯನಗರದ ಅರಸರ ಕಾಲದವರೆಗಿನ ವ್ಯಾಪ್ತಿಗೆ ಸಂಬಂಧಿಸಿದ ಸುಮಾರು 17 ಶಾಸನಗಳು ಇಲ್ಲಿ ದೊರಕಿವೆಯೆಂದು ಹೇಳುತ್ತಾರೆ. 1951ರಲ್ಲಿ ತಾಲ್ಲೂಕು ಮುಖ್ಯಸ್ಥಳ ಶಿಗ್ಗಾಂವಿಗೆ ಸ್ಥಳಾಂತರವಾದಾಗ ಬಂಕಾಪುರ ಕೇವಲ ಒಂದು ಊರಾಗಿ ಉಳಿಯಿತು. ಜನಗಣತಿಗಾಗಿ ಇದನ್ನು ಶಾಹಬಜಾರ್ ಮತ್ತು ಅಂಕದ ಕಣ ಎಂಬ ಘಟಕಗಳಾಗಿ ಪರಿಗಣಿಸಲಾಗಿದೆ.

ಚಿತ್ರಗಳು

ಇವನ್ನೂ ನೋಡಿ
ಬಂಕಾಪುರ ನವಿಲುಧಾಮ

         

ಕರ್ನಾಟಕದ ಪ್ರಮುಖ ಸ್ಥಳಗಳು
ಶಿಕ್ಷೆ

ಶಿಕ್ಷೆ ಒಂದು ಗುಂಪು ಅಥವಾ ಒಬ್ಬ ವ್ಯಕ್ತಿಯ ಮೇಲೆ ಮಕ್ಕಳ ಶಿಸ್ತಿನಿಂದ ಕ್ರಿಮಿನಲ್ ಕಾನೂನಿನವರೆಗಿನ ಸನ್ನಿವೇಶಗಳಲ್ಲಿ ಒಂದು ಪ್ರಾಧಿಕಾರದಿಂದ ವಿಧಿಸಲಾದ ಅನಪೇಕ್ಷಿತ ಅಥವಾ ಅಹಿತಕರ ನಿರ್ಣಯದ ಹೇರಿಕೆ. ಶಿಕ್ಷೆಯನ್ನು ಅನಪೇಕ್ಷಿತ ಅಥವಾ ಅಸ್ವೀಕಾರ್ಯವೆಂದು ಪರಿಗಣಿಸಲಾದ ಒಂದು ನಿರ್ದಿಷ್ಟ ಕ್ರಿಯೆ ಅಥವಾ ವರ್ತನೆಗೆ ಪ್ರತಿಕ್ರಿಯೆ ಮತ್ತು ನಿರೋಧಕವಾಗಿ ನೀಡಲಾಗುತ್ತದೆ. ಸ್ವ ಅಪಾಯವನ್ನು ತಪ್ಪಿಸಲು ಮಗುವಿಗೆ ಷರತ್ತು ಹಾಕುವುದು, ಸಾಮಾಜಿಕ ಅನುಸರಣೆಯನ್ನು ಹೇರುವುದು (ವಿಶೇಷವಾಗಿ, ಕಡ್ಡಾಯ ಶಿಕ್ಷಣ ಅಥವಾ ಸೇನಾ ಶಿಸ್ತಿನ ಸನ್ನಿವೇಶಗಳಲ್ಲಿ), ರೂಢಿಗಳನ್ನು ಕಾಪಾಡುವುದು, ಭವಿಷ್ಯದ ಕೇಡುಗಳಿಂದ ರಕ್ಷಿಸುವುದು (ವಿಶೇಷವಾಗಿ, ಹಿಂಸಾತ್ಮಕ ಅಪರಾಧಗಳಿಂದ), ಕಾನೂನನ್ನು ಕಾಪಾಡುವುದು ಇದರ ಹಿಂದಿನ ವಾದವಾಗಿರಬಹುದು. ಶಿಕ್ಷೆಯು ಸ್ವಯಂವಿಹಿತವಾಗಿರಬಹುದು, ಉದಾ. ಧಾರ್ಮಿಕ ಹಿನ್ನೆಲೆಯಲ್ಲಿ ಸ್ವಯಂ ಕಶಾಪ್ರಹಾರ ಮತ್ತು ಸ್ವಯಂ ದಂಡನೆ, ಆದರೆ ಬಹುತೇಕ ವೇಳೆ ಸಾಮಾಜಿಕ ಒತ್ತಾಯದ ರೂಪವಾಗಿರುತ್ತದೆ.

ಅಹಿತಕರ ಹೇರಿಕೆಯು ದಂಡ, ನಿರ್ಬಂಧ, ಅಥವಾ ಸೆರೆವಾಸ, ಅಥವಾ ಏನಾದರೂ ಹಿತಕರ ಅಥವಾ ಅಪೇಕ್ಷಣೀಯವಾದದ್ದರ ನಿರಾಕರಣೆಯನ್ನು ಒಳಗೊಳ್ಳಬಹುದು. ಆ ಓರ್ವನು ವ್ಯಕ್ತಿ, ಅಥವಾ ಒಂದು ಪ್ರಾಣಿಯೂ ಆಗಿರಬಹುದು. ಪ್ರಾಧಿಕಾರವು ಒಂದು ಗುಂಪು ಅಥವಾ ಏಕ ವ್ಯಕ್ತಿಯಾಗಿರಬಹುದು, ಮತ್ತು ಶಿಕ್ಷೆಯನ್ನು ವಿಧ್ಯುಕ್ತವಾಗಿ ಕಾನೂನು ವ್ಯವಸ್ಥೆಯ ಅಡಿಯಲ್ಲಿ ಅಥವಾ ಅನೌಪಚಾರಿಕವಾಗಿ ಇತರ ಬಗೆಯ ಸಾಮಾಜಿಕ ಹಿನ್ನೆಲೆಗಳಲ್ಲಿ, ಉದಾ. ಕುಟುಂಬದೊಳಗೆ ನೀಡಬಹುದು. ಅಪರಾಧಗಳ ಶಿಕ್ಷೆಯ ಅಧ್ಯಯನ ಮತ್ತು ಆಚರಣೆಯನ್ನು, ವಿಶೇಷವಾಗಿ ಸೆರೆವಾಸಕ್ಕೆ ಅನ್ವಯಿಸುವುದನ್ನು, ದಂಡನಶಾಸ್ತ್ರವೆಂದು ಕರೆಯಲಾಗುತ್ತದೆ; ಶಿಕ್ಷೆಯ ಪ್ರಕ್ರಿಯೆಯನ್ನು ಸೌಮ್ಯೋಕ್ತಿಯಾಗಿ "ತಿದ್ದುಪಡಿ ಪ್ರಕ್ರಿಯೆ" ಎಂದು ಕರೆಯಲಾಗುತ್ತದೆ. ಶಿಕ್ಷೆಯಲ್ಲಿನ ಸಂಶೋಧನೆ ಹಲವುವೇಳೆ ತಡೆಗಟ್ಟುವಿಕೆಯಲ್ಲಿನ ಹೋಲುವ ಸಂಶೋಧನೆಯನ್ನು ಒಳಗೊಳ್ಳುತ್ತದೆ.

ಉಲ್ಲೇಖಗಳು

ಕ್ರಿಮಿನಲ್ ನ್ಯಾಯ
ಪುಲೋಮೆ

ಪುಲೋಮೆ ವೈದಿಕ ಧರ್ಮಗ್ರಂಥಗಳಲ್ಲಿ ಬ್ರಹ್ಮರ್ಷಿಗಳಲ್ಲಿ ಒಬ್ಬನೆಂದು ಪರಿಗಣಿತನಾದ ಭೃಗು ಋಷಿಯ ಪತ್ನಿ. ಭೃಗು ಸೃಷ್ಟಿಕರ್ತ ಬ್ರಹ್ಮನ ಮಾನಸ ಪುತ್ರರಲ್ಲಿ ಒಬ್ಬನು ಮತ್ತು ಇವನಿಗೆ ಬ್ರಹ್ಮರ್ಷಿ ಎಂಬ ಗೌರವಸೂಚಕವನ್ನು ನೀಡಲಾಯಿತು. ಪುಲೋಮೆ ಬಹಳ ಸದ್ಗುಣಶೀಲ ಮತ್ತು ನಿಷ್ಠಾವಂತ ಪತ್ನಿಯಾಗಿದ್ದಳು. ಅವಳು ಗರ್ಭಿಣಿಯಾಗಿದ್ದಾಗ, ಒಮ್ಮೆ ಭೃಗು ತನ್ನ ಬೆಳಿಗ್ಗೆಯ ಶುದ್ಧೀಕರಣ ಭೇಟಿಗಾಗಿ ನದಿಗೆ ಹೋಗಿದ್ದನು (ಧಾರ್ಮಿಕ ವಿಧಿಗಳನ್ನು ನೆರವೇರಿಸಲು ಹೋಗಿದ್ದನು ಎಂದೂ ಹೇಳಲಾಗಿದೆ). ಅವಳನ್ನು ಅಗ್ನಿಯ ರಕ್ಷಣೆಯಲ್ಲಿ ಬಿಟ್ಟಿದ್ದನು. ಆದರೆ, ಆ ಸಮಯದಲ್ಲಿ, ಪುಲೋಮನೆಂಬ ರಾಕ್ಷಸನು ಭೃಗುವಿನ ಆಶ್ರಮಕ್ಕೆ ಬಂದು ಪುಲೋಮೆಯನ್ನು ಕಂಡನು. ಹಿಂದೊಮ್ಮೆ ಪುಲೋಮೆಯೊಡನೆ ಅವನ ವಿವಾಹದ ನಿಶ್ಚಿತಾರ್ಥವಾಗಿತ್ತು. ನಂತರ ಅವನು ಅವಳ ಶೀಲಭಂಗ ಮಾಡಲು ಪ್ರಯತ್ನಿಸಿದನು ಮತ್ತು ಅವಳನ್ನು ವಿವಾಹವಾಗಲು ಅವಳ ತಂದೆಯನ್ನು ಕೇಳಿದ್ದ ಮತ್ತು ಅವಳ ತಂದೆ ಒಪ್ಪದೆ ಅವಳನ್ನು ಭೃಗುವಿಗೆ ಕೊಟ್ಟು ಮದುವೆಮಾಡಿದ ಕಾರಣ ಅವಳನ್ನು ಮದುವೆಯಾಗಲು ಮತ್ತು ಅವಳನ್ನು ಅಲ್ಲಿಂದ ಕರೆದೊಯ್ಯಲು ತನಗೆ ಹಕ್ಕಿದೆ ಎಂದು ಸಾಧಿಸಿದನು. ಅವಳು ಭೃಗುವಿನ ಪತ್ನಿ ಮತ್ತು ಭೃಗು ಅವಳನ್ನು ತನ್ನ ಉಪಸ್ಥಿತಿಯಲ್ಲಿ ಹಿಂದೂ ವಿಧಿ ವಿಧಾನಗಳ ಪ್ರಕಾರ ವಿವಾಹವಾಗಿದ್ದನೆಂದು ಅಗ್ನಿಯು ಅವನಿಗೆ ದೃಢಪಡಿಸಿದಾಗ, ಪುಲೋಮನು ಅವಳನ್ನು ಅಪಹರಿಸಲು ಪ್ರಯತ್ನಿಸಿದನು. ಪುಲೋಮನು ಪುಲೋಮೆಯ ಸೌಂದರ್ಯದಿಂದ ಮರುಳುಗೊಂಡು, ಹಂದಿಯ ರೂಪಕ್ಕೆ ಮಾರ್ಪಾಡಾಗಿ ಅವಳನ್ನು ಅಪಹರಿಸಿದನು. ಇದರಿಂದ ಭಯಭೀತಳಾದ ಪುಲೋಮೆಗೆ ಹೆರಿಗೆಯಾಯಿತು ಮತ್ತು ಅವಳ ಮಗ ನೆಲದ ಮೇಲೆ ಬಿದ್ದನು. ಈ ದಂತಕಥೆಯ ಇತರ ಆವೃತ್ತಿಗಳಲ್ಲಿ, ಮಗುವು ತನ್ನನ್ನು ತಾನೇ ಅವಳ ಗರ್ಭದಿಂದ ತೆಗೆಸಿಕೊಂಡನು. ಈ ಮಗನಿಗೆ ಚ್ಯವನನೆಂಬ ಹೆಸರು. ಚ್ಯವನ ಅಂದರೆ ಗರ್ಭದಿಂದ ಬಿದ್ದವನು ಎಂದು. ಆ ಮಗುವು ಸೂರ್ಯನಂತೆ ಪ್ರಕಾಶಮಾನವಾಗಿತ್ತು ಮತ್ತು ಪುಲೋಮನು ಆ ಮಗುವಿನ ದರ್ಶನದಿಂದ ಸುಟ್ಟು ಬೂದಿಯಾದನು.

ತನ್ನ ದುರವಸ್ಥೆಯಿಂದ ಪೀಡಿತಳಾದ ಪುಲೋಮೆ, ಬಹಳ ಕಣ್ಣೀರು ಸುರಿಸಿದಳು. ಎಷ್ಟರ ಮಟ್ಟಿಗೆ ಎಂದರೆ, ಅವಳ ಕಣ್ಣೀರು ವಧುಸಾರಸ ಎಂಬ ನದಿಯನ್ನು ಸೃಷ್ಟಿಸಿತು. ಈ ನದಿಯು ಮುಂದೆ ಚ್ಯವನನು ಋಷಿಯಾದ ಮೇಲೆ ಅವನ ಆಶ್ರಮದ ನೆಲೆಯಾಯಿತು. ಚ್ಯವನನ ತಪಸ್ಸಿನ ಸಾಧನೆ ಅಗಾಧವಾಗಿತ್ತು. ಬ್ರಹ್ಮನು ಪುಲೋಮೆಯನ್ನು ಸಂತೈಸಿದನು.

ಪುಲೋಮೆಯು ನಂತರ ಆಶ್ರಮಕ್ಕೆ ಹಿಂದಿರುಗಿ ತನ್ನ ಮತ್ತು ತನ್ನ ಮಗನೊಂದಿಗೆ ನಡೆದ ಘಟನೆಗಳ ಬಗ್ಗೆ ಭೃಗುವಿಗೆ ತಿಳಿಸಿದಳು. ಭೃಗು ತನ್ನ ಮಗನನ್ನು ನೋಡಿ ಸಂತೋಷಗೊಂಡರೂ, ಅಗ್ನಿಯು ಅವಳ ನಿಜ ಗುರುತನ್ನು ಪುಲೋಮನಿಗೆ ಬಹಿರಂಗಪಡಿಸಿದನು ಎಂದು ಪುಲೋಮೆಯಿಂದ ಕೇಳಿ ಸಿಟ್ಟಾದನು. ತೀವ್ರ ಕ್ರೋಧದಲ್ಲಿ, ಭೃಗುವು ಅಗ್ನಿಗೆ "ನೀನು ಸರ್ವಭಕ್ಷಕನಾಗು" ಎಂದು ಶಾಪ ಕೊಟ್ಟನು. ತನ್ನ ಶಾಪ ಕೇಳಿ ಅಗ್ನಿಯೂ ಸಿಟ್ಟಾದನು ಮತ್ತು ತಾನು ಕೇವಲ ನಿಜ ಹೇಳಿದ್ದೆನು ಹಾಗಾಗಿ ಅವನ ಶಾಪ ನ್ಯಾಯವಾದದ್ದಲ್ಲ ಎಂದು ಭೃಗುವಿಗೆ ಹೇಳಿದನು. ಅವನು ಎಲ್ಲ ಕಡೆ ಇರುವುದಾಗಿಯೂ ಮತ್ತು ತನ್ನ ಬಾಯಿಯಿಂದ ಎಲ್ಲ ದೇವರು ಮತ್ತು ಪಿತೃಗಳು ಕೊಡುಗೆಗಳನ್ನು ಸ್ವೀಕರಿಸುತ್ತಾರೆ ಮತ್ತು ಹಾಗಾಗಿ ತನಗೆ ಅಸ್ವಚ್ಛ ವಸ್ತುಗಳ ಅರ್ಪಣೆ ಸರಿಯಲ್ಲ ಎಂದು ಅಗ್ನಿ ಹೇಳಿದನು.

ಉಲ್ಲೇಖಗಳು

ಹಿಂದೂ ಧರ್ಮ
ಪರಮಾನಂದ

ಪರಮಾನಂದ ಒಂದು ಸಂಸ್ಕೃತ ಜೋಡುಪದ, ಇದರಲ್ಲಿ ಎರಡು ಶಬ್ದಗಳಿವೆ, ಪರಮ ಮತ್ತು ಆನಂದ. ಸಾಮಾನ್ಯವಾಗಿ ಪರಮ ಅಂದರೆ ಅತ್ಯುನ್ನತ, ಕಟ್ಟಕಡೆಯ, ಅಥವಾ ಅತ್ಯಂತ ಶ್ರೇಷ್ಠವಾದದ್ದು, ಆದರೆ ವಾಸ್ತವವಾಗಿ ಅದರರ್ಥ - "ಮೀರಿದ್ದು". ಆನಂದದ ಮೂಲ ಅರ್ಥ ಸಂತೋಷದ ಕ್ಷಣಿಕ ಉಲ್ಬಣದ ಬದಲು ಶಾಶ್ವತತೆಯನ್ನು ಸೂಚಿಸುತ್ತದೆ; ಅದು ಬಲವಾಗಿ ಬೇರೂರಿದ ಆಳವಾದ ಅಧ್ಯಾತ್ಮಿಕ ಭಾವನೆಯನ್ನು ಸೂಚಿಸುತ್ತದೆ. ಉಪನಿಷತ್ತು ರಚಿಸಿದ ಋಷಿಗಳು ಅಸೀಮಿತ, ರೂಪವಿಲ್ಲದ, ಅನಂತ, ಅವಿನಾಶಿ, ಏಕಮಾತ್ರ ಶಾಶ್ವತ ಪರಮ ಜೀವಿಯಾದ ಬ್ರಹ್ಮನ್ ಅನ್ನು ಸೂಚಿಸಲು ಆನಂದ ಶಬ್ದವನ್ನು ಬಳಸಿದ್ದಾರೆ. ಬ್ರಹ್ಮಮಯ ಅಂದರೆ ಬ್ರಹ್ಮದಿಂದ ತುಂಬಿದ್ದು ಎಂದು.

ನಾಲ್ಕು ನೈತಿಕ ಅಂತ್ಯಗಳಲ್ಲಿ ಒಂದು ಆನಂದ. ಮಾನವರು ತಮ್ಮ ಎಲ್ಲ ಪ್ರಯತ್ನಗಳನ್ನು ಆನಂದ ಪಡೆಯಲು ಗುರಿಯಿಡುತ್ತಾರೆ. ಮನಸ್ಸಿನ ಸ್ಥಿತಿ ಮತ್ತು ನಿಯಂತ್ರಣದ ಮೇಲೆ ಅವಲಂಬಿಸಿರುವ ಖಚಿತವಾಗಿ ಒಳ್ಳೆ ಯೋಚನೆಗಳು ಮತ್ತು ಒಳ್ಳೆ ಕಾರ್ಯಗಳ ಮೂಲಕ ಆನಂದವನ್ನು ಪಡೆಯಲಾಗುತ್ತದೆ. ಇದರರ್ಥ, ಒಬ್ಬರ ಸ್ವಂತ ಮನೋಧರ್ಮದ ಏಕರೂಪತೆಯನ್ನು ಆಧರಿಸಿ, ಅಥವಾ ಇತರ ಶಬ್ದಗಳಲ್ಲಿ, ಕ್ರಿಯೆಗಳ ಫಲಪಡೆಯಲು ಸಾಧನ ಭೂತವಾಗದೆ ಪ್ರತಿ ಕ್ರಿಯೆಯ ನೆರವೇರಿಕೆಯಲ್ಲಿ ಸಮಚಿತ್ತತೆಯ ಅಭ್ಯಾಸದ ಮೂಲಕ ಪರಮಾನಂದದ ಸ್ಥಿತಿಯನ್ನು ತಲುಪಬಹುದು. ಇದಕ್ಕೆ ಒಬ್ಬರ ಜೀವನದ ಎಲ್ಲ ಅಂಶಗಳಿಗೆ ಸಂಬಂಧಿಸಿದಂತೆ ಮನಸ್ಸಿನ ಏಕರೂಪತೆ ಬೇಕಾಗುತ್ತದೆ. ಭಗವದ್ಗೀತೆಯು ಐದು ಕ್ರಿಯಾಪದಗಳನ್ನು ಬಳಸಿ, ಅವುಗಳೆಂದರೆ ಕರೋಷಿ (ಜೀವನೋಪಾಯವನ್ನು ಸಂಪಾದಿಸಲು, ಸಾಮಾಜಿಕ ಕರ್ತವ್ಯಗಳು ಇತ್ಯಾದಿಗಳಿಗೆ ನಡೆಸಲಾಗುವ ಸಾಮಾನ್ಯ ಚಟುವಟಿಕೆಗಳು), ಅಶ್ನಾಸಿ (ದೇಹ ಮತ್ತು ಆತ್ಮವನ್ನು ಒಟ್ಟಾಗಿಡಲು ಉದ್ದೇಶಿತವಾದ ಚಟುವಟಿಕೆಗಳು, ಉದಾ. ಆಹಾರ ಸೇವನೆ), ಜುಹೋಷಿ (ಪ್ರಾರ್ಥನೆ, ಧ್ಯಾನ ಇತ್ಯಾದಿಗಳಿಗೆ ಸಂಬಂಧಿಸಿದ ಚಟುವಟಿಕೆಗಳು), ದದಾಸಿ (ದಾನ ಇತ್ಯಾದಿಗಳಿಗೆ ಸಂಬಂಧಿಸಿದ ಚಟುವಟಿಕೆಗಳು) ಮತ್ತು ತಪಸ್ಯಸಿ (ಆತ್ಮಸಂಯಮವನ್ನು ತರುವ ಚಟುವಟಿಕೆಗಳು, ಉದಾ. ಎಲ್ಲ ಬಗೆಗಳ ದೃಢ ತಪಸ್ಸುಗಳು), ಕ್ರಿಯೆಗಳನ್ನು ಹೆಸರಿಸುತ್ತದೆ. ಈ ಕ್ರಿಯೆಗಳೊಂದಿಗೆ ಸಾಮಾನ್ಯ ಮನುಷ್ಯನು ತನ್ನನ್ನು ತಾನು ಗುರುತಿಸಿಕೊಳ್ಳುತ್ತಾನೆ, ಬಂಧಿತನಾಗುತ್ತಾನೆ, ಮತ್ತು ಅವುಗಳ ಫಲಗಳಿಗೆ ಹಾತೊರೆಯುತ್ತಾನೆ. ಸಮಚಿತ್ತತೆಯ ಅಭ್ಯಾಸವು ಈ ತಪ್ಪು ಗುರುತಿಸುವಿಕೆ, ಬಂಧನ ಮತ್ತು ಹಂಬಲವನ್ನು ತಪ್ಪಿಸುವುದನ್ನು ಒಳಗೊಳ್ಳುತ್ತದೆ. ಆನಂದದ ವಸ್ತುಗಳೊಂದಿಗೆ ಇಂದ್ರಿಯಗಳ ಸಂಪರ್ಕದಿಂದ ಒಬ್ಬ ವ್ಯಕ್ತಿಯು ಆನಂದವನ್ನು ಅನುಭವಿಸುತ್ತಾನೆ, ಮತ್ತು ಆರಾಧನೆ, ಧ್ಯಾನ, ಇತ್ಯಾದಿಗಳ ಅಭ್ಯಾಸದಿಂದಲೂ ಆನಂದ ಸಿಗುತ್ತದೆ ಮತ್ತು ಇದರಿಂದ ದುಃಖದ ಕೊನೆಯಾಗುತ್ತದೆ. ಆದರೆ ಇದು ಕೂಡ ಪರಮಾನಂದದ ಸ್ಥಿತಿಯಲ್ಲ.

ಉಲ್ಲೇಖಗಳು

ಹಿಂದೂ ತತ್ವಶಾಸ್ತ್ರ
ಪಾಂಚಜನ್ಯ

ಪಾಂಚಜನ್ಯ ಹಿಂದೂ ದೇವತೆ ವಿಷ್ಣುವಿನ ಶಂಖ. ವಾಲ್ಮೀಕಿ ರಾಮಾಯಣದ ಪ್ರಕಾರ, ಪುರುಷೋತ್ತಮನು ವಿಶ್ವಕರ್ಮನಿಂದ ನಿರ್ಮಿತ ಚಕ್ರವಾನ್ ಪರ್ವತದ ಮೇಲೆ ಪಾಂಚಜನನೆಂಬ ದಾನವನನ್ನು ಕೊಂದು ಅವನಿಂದ ಪಾಂಚಜನ್ಯವೆಂಬ ಶಂಖವನ್ನು ತೆಗೆದುಕೊಂಡನು.

ಹರಿವಂಶದ ಪ್ರಕಾರ, ಕೃಷ್ಣನು ಪಾಂಚಜನ್ಯವೆಂಬ ಶಂಖವನ್ನು ಹೊಂದಿದ್ದಾನೆ ಎಂದು ವಿವರಿಸಲಾಗಿದೆ. ಇದು ಅವನ ನಾಲ್ಕು ಲಕ್ಷಣಗಳಲ್ಲಿ ಒಂದು, ಕೌಮೋದಕಿ ಗದೆ, ಸುದರ್ಶನ ಚಕ್ರ ಆಯುಧ ಮತ್ತು ಪದ್ಮ ಹೂವು ಅವನ ಇತರ ಲಕ್ಷಣಗಳು. ಈ ಶಂಖವನ್ನು ಕುರುಕ್ಷೇತ್ರ ಯುದ್ಧದ ಅವಧಿಯಲ್ಲಿ ಬಳಸಲಾಯಿತು. ಶಂಖಾಸುರನು ಪ್ರಭಾಸ ಸಾಗರದ ಅತಿ ಆಳದಲ್ಲಿ ಒಂದು ಬೃಹತ್ ಶಂಖದಲ್ಲಿ ವಾಸಿಸುತ್ತಿದ್ದ ಒಬ್ಬ ದುಷ್ಟ ಸಮುದ್ರ ರಾಕ್ಷಸನಾಗಿದ್ದನು ಅಥವಾ ಶಂಖದ ರೂಪದಲ್ಲಿದ್ದ ರಾಕ್ಷಸನಾಗಿದ್ದನು. ಅವನು ಕೃಷ್ಣ, ಬಲರಾಮ ಮತ್ತು ಸುದಾಮರ ಗುರುಗಳಾದ ಸಾಂದೀಪನಿಯವರ ಮಗನನ್ನು ಅಪಹರಿಸಿ ಶಂಖದಲ್ಲಿ ಸೆರೆಯಿಟ್ಟನು. ತಮ್ಮ ಅಧ್ಯಯನವನ್ನು ಮುಗಿಸಿದ ಮೇಲೆ, ಕೃಷ್ಣ, ಬಲರಾಮ ಮತ್ತು ಸುದಾಮರು ಅವರಿಗೆ ಇಷ್ಟವಾದ ಶಿಕ್ಷಣದ ದಕ್ಷಿಣೆಯನ್ನು ಕೇಳಲು ತಮ್ಮ ಗುರುಗಳ ಮನವೊಲಿಸಿದರು. ದಕ್ಷಿಣೆಯಾಗಿ, ಸಾಂದೀಪನಿಯವರು ತಮ್ಮ ಮಗನನ್ನು ಹಿಂದಿರುಗಿಸುವಂತೆ ಕೇಳಿದರು. ಅಪಹರಣದ ಬಗ್ಗೆ ಕೇಳಿದ ಕೃಷ್ಣನು ಕೋಪಗೊಂಡು ಸಾಂದೀಪನಿಯವರ ಮಗನನ್ನು ಕಾಪಾಡಲು ಸಮುದ್ರಕ್ಕೆ ಹಾರಿದನು. ಕೃಷ್ಣನು ಶಂಖಾಸುರನನ್ನು ಕೊಲ್ಲಲು ಯಶಸ್ವಿಯಾದನು ಮತ್ತು ಶಂಖವನ್ನು ತನಗಾಗಿ ತೆಗೆದುಕೊಂಡನು. ನಂತರ ಅವನು ಶಂಖಕ್ಕೆ ದಾನವನ ಹೆಸರಿಟ್ಟನು. ಕೃಷ್ಣನು ಈ ಶಂಖವನ್ನು ಊದಿದಾಗ ಅದು ಅವನ ಮುಂದಿನ ಎದುರಾಳಿಯ ಸಾವನ್ನು ಮುನ್ಸೂಚಿಸುತ್ತದೆ.

ಮೂಲತಃ, ಅತಿ ಪ್ರಧಾನ ದೇವರಾದ ವಿಷ್ಣುವು ನಾಲ್ಕು ಬಾಹುಗಳನ್ನು ಹೊಂದಿದ್ದಾನೆ ಮತ್ತು ಒಂದು ಕೈಯಲ್ಲಿ ಪಾಂಚಜನ್ಯ ಶಂಖವನ್ನು ಹಿಡಿದಿದ್ದಾನೆ ಎಂದು ಹೇಳಲಾಗಿದೆ ಮತ್ತು ಇತರ ಶಾಸ್ತ್ರಗಳಂತೆ, ಇದರ ಒಂದು ಪ್ರತಿ 
ಸ್ವರ್ಗದಿಂದ (ವೈಕುಂಠ ಧಾಮ) ಭೂಮಿಯ ಮೇಲೆ ಕೃಷ್ಣನಿಗೆ ವರ್ಗಾವಣೆಯಾಗಿದೆ.

ಹಿಂದೂ ಪುರಾಣ
ಓಂ ಪರ್ವತ

ಆದಿ ಕೈಲಾಶ ಪರ್ವತದ ಹತ್ತಿರವಿರುವ ಓಂ ಪರ್ವತ ಹಿಮಾಲಯ ಪರ್ವತ ಶ್ರೇಣಿಯಲ್ಲಿರುವ ಒಂದು ಪರ್ವತ. ಇದು ಪಶ್ಚಿಮ ನೇಪಾಳದ ದಾರ್ಚುಲಾ ಜಿಲ್ಲೆ ಮತ್ತು ಉತ್ತರಾಖಂಡದ ಪಿಥೋರಾಗಢ್ ಜಿಲ್ಲೆಯಲ್ಲಿ ನೆಲೆಗೊಂಡಿದೆ.

ಹಿಂದೂಗಳು ಈ ಪರ್ವತವನ್ನು ಪವಿತ್ರವೆಂದು ಪರಿಗಣಿಸುತ್ತಾರೆ ಮತ್ತು ಇದರ ಹಿಮ ಶೇಖರಣಾ ವಿನ್ಯಾಸ ಪವಿತ್ರ ಓಂ (ॐ) ಅನ್ನು ಹೋಲುತ್ತದೆ. ಇದರ ನೋಟ ಟಿಬೆಟ್‍ನ ಕೈಲಾಶ ಪರ್ವತವನ್ನು ಸ್ಪಷ್ಟವಾಗಿ ಹೋಲುತ್ತದೆ. ಓಂ ಪರ್ವತದ ಹತ್ತಿರ ಪಾರ್ವತಿ ಸರೋವರ ಮತ್ತು ಜಾಂಗ್‍ಲಿಂಗ್‍ಕಾಂಗ್ ಸರೋವರಗಳಿವೆ. ಹಿಂದೂಗಳಿಗೆ ಮಾನಸಸರೋವರದಂತೆ ಜಾಂಗ್‍ಲಿಂಗ್‍ಕಾಂಗ್ ಸರೋವರವೂ ಪವಿತ್ರವಾಗಿದೆ. ಈ ಪರ್ವತಕ್ಕೆ ಎದುರಾಗಿ ಪಾರ್ವತಿ ಮುಹರ್ ಎಂಬ ಅದೇ ಹೆಸರಿನ ಕಣಿವೆಯಿರುವ ಪರ್ವತವಿದೆ. ಓಂ ಪರ್ವತವು ಭಾರತ ಮತ್ತು ನೇಪಾಳದ ಗಡಿರೇಖೆ ಮೇಲಿರುವುದರಿಂದ ವಿವಾದಿತವಾಗಿದೆ. ಎರಡೂ ದೇಶಗಳು ಗಡಿರೇಖೆ ಬಗ್ಗೆ ಒಪ್ಪಂದಕ್ಕೆ ಬಂದಿಲ್ಲ. ಓಂ ಚಿಹ್ನೆ ಕಾಣುವ ಪರ್ವತದ ಮುಖ ಭಾರತದಲ್ಲಿದೆ ಮತ್ತು ಪರ್ವತದ ಹಿಂಭಾಗ ನೇಪಾಳದಲ್ಲಿದೆ.

ಓಂ ಪರ್ವತ ಮತ್ತು ಆದಿ ಕೈಲಾಶ (ಬಾಬಾ ಕೈಲಾಶ್, ಛೋಟಾ ಕೈಲಾಶ್) ಒಂದೇ ಅಲ್ಲ.

ಕೈಲಾಶ್ ಮಾನಸಸರೋವರ ಯಾತ್ರೆಯ ಹಾದಿಯಲ್ಲಿ, ಇಂಡೋ-ಟಿಬೇಟನ್ ಗಡಿ ಪೋಲಿಸ್‍ನಿಂದ ರಕ್ಷಿತವಾದ ನಭಿಧಾಂಗ್ ಭಾರತ ಚೀನಾ ಗಡಿಯಲ್ಲಿನ ಲಿಪುಲೆಖ್ ಕಣಿವೆಯ ಕೆಳಗಿನ ಕೊನೆಯ ಬೀಡಿನಿಂದ ಓಂ ಪರ್ವತವನ್ನು ನೋಡಬಹುದು. ಇಲ್ಲಿ ಭಾರತದ ಕಡೆಗೆ ಲೋಕೋಪಯೋಗಿ ಇಲಾಖೆಯ ಅತಿಥಿಗೃಹವಿದೆ. ಆದಿ ಕೈಲಾಶಕ್ಕೆ ಹೋಗುವ ಅನೇಕ ಚಾರಣಿಗರು ಓಂ ಪರ್ವತವನ್ನು ವೀಕ್ಷಿಸಲು ತಿರುವು ತೆಗೆದುಕೊಳ್ಳುತ್ತಾರೆ.

ಉಲ್ಲೇಖಗಳು

ಹಿಮಾಲಯ
ಅಬ್ಬನಕುಪ್ಪೆ, ಬೆಂಗಳೂರು ಗ್ರಾಮೀಣ

ಅಬ್ಬನಕುಪ್ಪೆ ದಕ್ಷಿಣ ಭಾರತದ ಕರ್ನಾಟಕ ರಾಜ್ಯದ ಒಂದು ಹಳ್ಳಿಯಾಗಿದೆ. ಇದು ಕರ್ನಾಟಕದ ರಾಮನಗರ ಜಿಲ್ಲೆಯ ರಾಮನಗರ ತಾಲ್ಲೂಕಿನಲ್ಲಿದೆ. ಇದು ಬಿಡಾದಿ ಕೈಗಾರಿಕಾ ಪ್ರದೇಶವನ್ನು ಆಯೋಜಿಸುತ್ತದೆ. ಟೊಯೋಟಾ ಕಿರ್ಲೋಸ್ಕರ್, ಕೋಕಾ ಕೋಲಾ, ಇಲ್ಲಿ ಕಾರ್ಖಾನೆಗಳು. ಇನ್ನೋವೆಟಿವ್ ಫಿಲ್ಮ್ ಸಿಟಿ ಕೂಡಾ ಸಮೀಪದಲ್ಲಿದೆ.

ರಾಮನಗರ ಜಿಲ್ಲೆ
ಅನ್ಯಾಯ

ಅನ್ಯಾಯ ಪಕ್ಷಪಾತ ಅಥವಾ ಅನರ್ಹವಾದ ಫಲಿತಾಂಶಗಳಿಗೆ ಸಂಬಂಧಿಸಿದ ಒಂದು ಗುಣ. ಈ ಪದವನ್ನು ಒಂದು ನಿರ್ದಿಷ್ಟ ಘಟನೆ ಅಥವಾ ಪರಿಸ್ಥಿತಿ, ಅಥವಾ ಹೆಚ್ಚು ದೊಡ್ಡ ಯಥಾಸ್ಥಿತಿಯ ಸಂದರ್ಭದಲ್ಲಿ ಅನ್ವಯಿಸಬಹುದು. ಪಾಶ್ಚಾತ್ಯ ತತ್ವಶಾಸ್ತ್ರ ಮತ್ತು ನ್ಯಾಯಶಾಸ್ತ್ರದಲ್ಲಿ, ಅನ್ಯಾಯವನ್ನು ಬಹಳ ಸಾಮಾನ್ಯವಾಗಿ (ಆದರೆ ಯಾವಾಗಲೂ ಅಲ್ಲ), ನ್ಯಾಯದ ಅನುಪಸ್ಥಿತಿ ಅಥವಾ ವಿರುದ್ಧಪದವೆಂದು ವ್ಯಾಖ್ಯಾನಿಸಲಾಗುತ್ತದೆ.

ಅನ್ಯಾಯದ ಭಾವ ಒಂದು ವಿಶ್ವವ್ಯಾಪಿ ಮಾನವ ಲಕ್ಷಣವಾಗಿದೆ, ಆದರೆ ನ್ಯಾಯವಲ್ಲದ್ದೆಂದು ಪರಿಗಣಿಸಲಾದ ನಿಖರ ಸಂದರ್ಭಗಳು ಸಂಸ್ಕೃತಿಯಿಂದ ಸಂಸ್ಕೃತಿಗೆ ಬದಲಾಗಬಹುದು. ಪ್ರಕೃತಿಯ ಕ್ರಿಯೆಗಳು ಕೂಡ ಕೆಲವೊಮ್ಮೆ ಅನ್ಯಾಯದ ಭಾವವನ್ನು ಕೆರಳಿಸಬಹುದಾದರೂ, ಈ ಭಾವವು ಸಾಮಾನ್ಯವಾಗಿ ದುರುಪಯೋಗ, ನಿಂದನೆ, ನಿರ್ಲಕ್ಷ್ಯ, ಅಥವಾ ಸರಿಪಡಿಸದ ಅಥವಾ ಕಾನೂನು ವ್ಯವಸ್ಥೆ ಅಥವಾ ಸಹ ಮಾನವಜೀವಿಗಳಿಂದ ಅನುಮೋದಿತವಾದ ದುಷ್ಕೃತ್ಯದಂತಹ ಮಾನವ ಕ್ರಿಯೆಯ ಸಂಬಂಧದಲ್ಲಿ ಅನಿಸುತ್ತದೆ.

ಅನ್ಯಾಯದ ಭಾವವು ಪ್ರಬಲ ಪ್ರೇರಕ ಸ್ಥಿತಿಯಾಗಬಲ್ಲದು, ಇದರಿಂದ ಜನರು ತಮ್ಮನ್ನು ತಾವು ಮತ್ತು ಅಯುಕ್ತವಾಗಿ ನಡೆಸಿಕೊಳ್ಳಲಾಗಿದೆಯೆಂದು ಗ್ರಹಿಸಲಾದ ಇತರರನ್ನು ರಕ್ಷಿಸಲು ಕ್ರಮ ತೆಗೆದುಕೊಳ್ಳುತ್ತಾರೆ.

ಮಾನವ ಸ್ವಾರ್ಥ ಅನ್ಯಾಯದ ಒಂದು ಸಾಮಾನ್ಯ ಕಾರಣವಾಗಿದೆ. ದ ರಿಪಬ್ಲಿಕ್‍ನಲ್ಲಿ ಪ್ಲೇಟೊ ಸುದೀರ್ಘವಾಗಿ ವಿವರಿಸಿದಂತೆ, ಹಾಗೆ ಮಾಡುವುದು ತಮ್ಮ ಹಿತದಲ್ಲಿದೆ ಎಂದು ಭಾವಿಸಿದಾಗ, ಜನರು ಹಲವುವೇಳೆ ಅನ್ಯಾಯದ ಕ್ರಿಯೆಗಳನ್ನು ನಡೆಸುತ್ತಾರೆ. ಸಾಧ್ಯವಿಲ್ಲವೆಂದು ನಿಮಗೆ ಅನಿಸಿದಾಗ ಅನ್ಯಾಯದ ಅತ್ಯುನ್ನತ ವಿಸ್ತಾರವನ್ನು ಭಾವಿಸಬೇಕು ಎಂದೂ ಪ್ಲೇಟೊ ಸೇರಿಸುತ್ತಾನೆ. ಮಾನವ ಅನ್ಯಾಯವು ಯಾವಾಗಲೂ ಅಯುಕ್ತ ಅನುಕೂಲತೆ ಗಳಿಸುವ ಪ್ರಯತ್ನದಿಂದ ಅಥವಾ ದ್ವೇಷದಿಂದ ಇರುವುದಿಲ್ಲ; ಸರಳವಾಗಿ ಅದು ಮಾನವನ ದೋಷಪೂರಿತ ತೀರ್ಮಾನ ಮಾಡುವಿಕೆಯ ಪರಿಣಾಮವಿರಬಹುದು. ಉದಾಹರಣೆಗೆ, ನ್ಯಾಯಾಧೀಶರು ತಮ್ಮ ಕೊನೆ ಆಹಾರ ವಿರಾಮವನ್ನು ಹೊಂದಿದಾಗಿನಿಂದ ಆದ ಸಮಯದ ದೀರ್ಘತೆಯನ್ನು ಅವಲಂಬಿಸಿ ವಿಮರ್ಶಾ ಮಂಡಳಿಗಳಲ್ಲಿ ಕುಳಿತ ನ್ಯಾಯಾಧೀಶರು ಅರ್ಜೀದಾರರಿಗೆ ಅನುಕೂಲಕರವಾದ ನಿರ್ಧಾರಗಳನ್ನು ಮುಟ್ಟುವ ಸಾಧ್ಯತೆ ಕಡಿಮೆ ಎಂದು ಅಧ್ಯಯನಗಳು ಕಂಡುಕೊಂಡಿವೆ. ಒಂದು ನಿರ್ದಿಷ್ಟ ಪ್ರಕರಣ ಅಥವಾ ಪ್ರಸಂಗಕ್ಕೆ ಸಂಬಂಧಿಸಿದಂತೆ ಆದ ದುರ್ಬಳಕೆ ಮತ್ತು ನಿಂದನೆಯು ನ್ಯಾಯದ ಉದ್ದೇಶವನ್ನು ನೆರವೇರಿಸುವಲ್ಲಿ ಆದ ವ್ಯವಸ್ಥಿತ ವೈಫಲ್ಯದ ಗುರುತಾಗಿರಬಹುದು.

ಉಲ್ಲೇಖಗಳು

ನೀತಿಶಾಸ್ತ್ರದ ಪರಿಕಲ್ಪನೆಗಳು
ನಿಷ್ಪ್ರಪಂಚಾಯ

ಹಿಂದೂ ಏಕದೇವತಾವಾದದ "ಇರುವಿಕೆ, ಪ್ರಜ್ಞೆ, ಆನಂದ" ಸರಣಿಯಲ್ಲಿ, ನಿಷ್ಪ್ರಪಂಚಾಯ ದೇವರ ಅಂಶಗಳಲ್ಲಿ ಒಂದಾದ ಆನಂದದ ವಿವರಣೆ. ಹಾಗೆ ಅದನ್ನು ಕೆಲವು ಹಿಂದೂ ದೇವಾಲಯಗಳು ಮತ್ತು ಆಶ್ರಮಗಳಲ್ಲಿ ಪ್ರತಿದಿನ ಹಾಡಲಾಗುತ್ತದೆ.

ನಿಷ್ಪ್ರಪಂಚಾಯ ಪದವನ್ನು ವಿವಿಧವಾಗಿ "ಅವನು ವಿಶ್ವ ಪ್ರಜ್ಞೆಯನ್ನು ಮೀರಿದವನು", "ಅವನು ಅತೀಂದ್ರಿಯ", ಮತ್ತು  "ಈ ವಿಶ್ವದ ಮೇಲಿರುವವನು" ಎಂದು ಭಾಷಾಂತರಿಸಲಾಗುತ್ತದೆ.

ವ್ಯಾಕರಣಾತ್ಮಕವಾಗಿ, ನಿಷ್ಪ್ರಪಂಚಾಯ ಪದವು ನಿಷ್ಪ್ರಪಂಚ ಸಂಸ್ಕೃತ ನಾಮಪದದ ಸಂಪ್ರದಾನ ಕಾರಕವಾಗಿದೆ. ನಿಷ್ಪ್ರಪಂಚ ಅಂದರೆ ಅವ್ಯಕ್ತ. ನಿಷ್ ಅಂದರೆ ಇಲ್ಲದ, ಮತ್ತು ಪ್ರಪಂಚ ಅಂದರೆ "ವ್ಯಕ್ತ, ವಿಶ್ವದ್ದು" ಮತ್ತು ಯ ಸಂಪ್ರದಾನ ಪ್ರತ್ಯಯವಾಗಿದೆ.

ನಿಷ್ಪ್ರಪಂಚಾಯ ಕೆಲವು ಜನಪ್ರಿಯ ಮಂತ್ರಗಳಲ್ಲಿ ಬರುತ್ತದೆ. ಮುಂದಿನ ಓಂ ನಮಃ ಶಿವಾಯ ಮಂತ್ರ ನೋಡಿ:
ಓಂ ನಮಃ ಶಿವಾಯ ಗುರವೆ  (ಓಂ. ಗುರುವಿಗೆ ನಮನ, ಅವನೇ ಶಿವ.)
ಸಚ್ಚಿದಾನಂದ ಮೂರ್ತಯೆ   (ಅವನ ರೂಪವು ಇರುವಿಕೆ, ಪ್ರಜ್ಞೆ, ಮತ್ತು ಆನಂದ.)
ನಿಷ್ಪ್ರಪಂಚಾಯ ಶಾಂತಾಯ)  (ಅವನು ಅತೀಂದ್ರಿಯ, ಶಾಂತ,)
ನಿರಾಲಂಬಾಯ ತೇಜಸೆ)       (ಎಲ್ಲ ಆಧಾರಗಳಿಂದ ಮುಕ್ತ, ಮತ್ತು ಹೊಳೆಯುವವನು.)

ಉಲ್ಲೇಖಗಳು

ಹಿಂದೂ ಧರ್ಮ
ಹೆಬ್ಬುಲಿ (ಚಲನಚಿತ್ರ)

ಹೆಬ್ಬುಲಿ ಚಿತ್ರ ೨೦೧೭ರಲ್ಲಿ ಬಿಡುಗಡೆ ಆದ ಕನ್ನಡ ಚಲನಚಿತ್ರ.ಸುದೀಪ್,ರವಿಚಂದ್ರನ್,ಅಮಲಾ ಪೌಲ್,ಪಿ.ರವಿಶಂಕರ್,ಕಬೀರ್ ದುಹಾನ್ ಸಿಂಗ್ ಇನ್ನು 
 ಮುಂತಾದವರು ಈ ಚಿತ್ರದಲ್ಲಿ ನಟಿಸಿದ್ದಾರೆ.ಅಮಲಾ ಪೌಲ್ ಅವರು ನಾಯಕಿ ಆಗಿ ಕನ್ನಡಕ್ಕೆ ಪಾದಾರ್ಪಣೆ ಮಾಡಿದ ಚಿತ್ರ.

ಕಥಾಹಂದರ
ಹೆಬ್ಬುಲಿಯಲ್ಲಿ ಸುದೀಪ್ ಇಂಡಿಯನ್ ಆರ್ಮಿಯಲ್ಲಿ ಪ್ಯಾರಾ ಕಮಾಂಡೋ ಆಫೀಸರ್(ರಾಮ್) ಆಗಿ ಕಾಣಿಸಿಕೊಂಡಿದ್ದಾರೆ.ಭಾರತದ ಗಡಿಯಲ್ಲಿ ಶತ್ರು ದೇಶದ ಮೇಲೆ ಹಠಾತ್ ದಾಳಿ(ಸರ್ಜಿಕಲ್ ಸ್ಟ್ರೈಕ್)ನಡೆಸಿ ಉಗ್ರರನ್ನು ಕೊಲ್ಲುವ ವೀರ ಯೋಧನಾಗಿ ಇಲ್ಲಿ ಮಿಂಚಿದ್ದಾರೆ.ತನ್ನ ಅಣ್ಣನನ್ನು ಕೊಲೆ ಮಾಡಿದವರನ್ನು        
ಕಂಡುಹಿಡಿದು ಅವರನ್ನು ಕೊಲ್ಲುವ ಕಥೆ ಆಗಿದೆ.
ಈ ಚಿತ್ರ ಫೆಬ್ರವರಿ೨೩ ೨೦೧೭ರಂದು ಕರ್ನಾಟಕದಾದ್ಯಂತ ೫೦೦ ಚಿತ್ರಮಂದಿರಗಳಲ್ಲಿ ಹಾಗು ಭಾರತದ ೧೦೦ ಚಿತ್ರ ಮಂದಿರಗಳಲ್ಲಿ ಬಿಡುಗಡೆ ಆಗಿ ಒಳ್ಳೆಯ ಯಶಸ್ಸನ್ನು ಪಡೆಯಿತು.ಈ ಚಿತ್ರ ಬರೋಬ್ಬರಿ ೫೦ಕೋಟಿ ಗಳಿಕೆ ಕಂಡಿದೆ ಈ ಚಿತ್ರದ ಆಡಿಯೋ ಹಕ್ಕನ್ನು ಜೀ ಮ್ಯೂಸಿಕ್ ಸಂಸ್ಥೆ ಖರೀದಿಸುವುದರ ಮೂಲಕ
ಕನ್ನಡಕ್ಕೆ ಬಂದಿದೆ.
ಪೇಮೆಂಟ್ಸ್ ಬ್ಯಾಂಕ್

"ಪೇಮೆಂಟ್ಸ್‌ ಬ್ಯಾಂಕ್‌" - ಹಣ ಪಾವತಿ ಸೇವೆಗಳಿಗೆ ಸಂಬಂಧಿಸಿದಂತೆ ಬ್ಯಾಂಕಿಂಗ್ ಚಟುವಟಿಕೆಗಳನ್ನು ಸೀಮಿತ ಪ್ರಮಾಣದಲ್ಲಿಯಷ್ಟೇ ನಡೆಸುವಂತಹ ವ್ಯವಸ್ಥೆ.  ಇದು ಭಾರತ ದೇಶದಲ್ಲಿ ಭಾರತೀಯ ರಿಸರ್ವ್ ಬ್ಯಾಂಕ್   ಕಲ್ಪಿಸಿದ ವ್ಯವಸ್ಥೆಯಾಗಿದೆ.  ಮುಖ್ಯವಾಗಿ ಮೊಬೈಲ್ ಬ್ಯಾಂಕಿಂಗ್ ಸೇವೆ, ಸೂಪರ್ ಮಾರ್ಕೆಟ್‌ಗಳ ಸರಣಿಗೆ ಮತ್ತು ಸಣ್ಣ ಪ್ರಮಾಣದ ವಾಣಿಜ್ಯ ಸಂಸ್ಥೆಗಳ ವಹಿವಾಟಿಗೆ ಹಣ ಪಾವತಿ ಸೌಲಭ್ಯವನ್ನು ಒದಗಿಸುವುದು.

ಸಣ್ಣ ಪ್ರಮಾಣದ ವಾಣಿಜ್ಯ ವಹಿವಾಟುಗಳಿಗೆ ಹಣ ಪಾವತಿಸುವುದಕ್ಕೆ, ಒಂದು ಮೊಬೈಲ್ ಫೋನ್‌ನಿಂದ ಇನ್ನೊಂದು ಮೊಬೈಲ್ ಫೋನ್‌ಗೆ ಅಥವಾ ಬ್ಯಾಂಕ್ ಖಾತೆಯಿಂದ ಇನ್ನೊಂದು ಬ್ಯಾಂಕ್ ಖಾತೆಗೆ ಹಣ ವರ್ಗಾವಣೆ ಮಾಡಲು ಪೇಮೆಂಟ್ಸ್‌ ಬ್ಯಾಂಕ್‌ನಲ್ಲಿ ಅವಕಾಶವಿದೆ.
 
ಭಾರತ ದೇಶದಲ್ಲಿ ಇನ್ನೂ ಬ್ಯಾಂಕಿಂಗ್ ವ್ಯವಸ್ಥೆಗೆ ಒಳಪಡದ ಜನರಿಗೆ ಬ್ಯಾಂಕ್‌ಗಳಿಂದ ದೊರೆಯುವ ಸೌಲಭ್ಯಗಳನ್ನು ಕಲ್ಪಿಸುವುದು ಈ ಪೇಮೆಂಟ್ಸ್ ಬ್ಯಾಂಕ್‌ಗಳ ಮುಖ್ಯ ಉದ್ದೇಶವಾಗಿದ್ದು , ಭಾರತೀಯ ರಿಸರ್ವ್ ಬ್ಯಾಂಕ್ ೨೦೧೫ರಲ್ಲಿ ರಿಲಾಯನ್ಸ್‌ ಇಂಡಸ್ಟ್ರೀಸ್‌, ಆದಿತ್ಯ ಬಿರ್ಲಾ, ಪೇಟಿಯಮ್, ಏರ್‌ಟೆಲ್ ಮತ್ತು ವೊಡಾಫೋನ್ ಸೇರಿದಂತೆ ೧೧ ಕಂಪೆನಿಗಳಿಗೆ ಪೇಮೆಂಟ್ಸ್ ಬ್ಯಾಂಕ್ ಆರಂಭಿಸಲು ಅನುಮತಿ ನೀಡಿದ್ದು  ಅವುಗಳಲ್ಲಿ ಸದ್ಯ, ಏರ್‌ಟೆಲ್‌, ಪೇಟಿಎಂ ಮತ್ತು ಅಂಚೆ ಇಲಾಖೆ ಪೇಮೆಂಟ್ಸ್‌ ಬ್ಯಾಂಕ್‌ ಆರಂಭಿಸಿವೆ.

ಆರ್‌ಬಿಐ ಮಾರ್ಗಸೂಚಿ
 ಪೇಮೆಂಟ್ಸ್‌ ಬ್ಯಾಂಕ್‌ಗಳು ಠೇವಣಿ ಸಂಗ್ರಹಿಸಬಹುದು. ಸಾಲ ನೀಡುವಂತಿಲ್ಲ
 ಉಳಿತಾಯ, ಚಾಲ್ತಿ ಖಾತೆಯ ಗರಿಷ್ಠ ಠೇವಣಿ ಮಿತಿ ₹1 ಲಕ್ಷ. ಎಟಿಎಂ, ಡೆಬಿಟ್ ಕಾರ್ಡ್ ನೀಡಬಹುದು.
 ನೆಟ್‌ ಬ್ಯಾಂಕಿಂಗ್‌, ಮೊಬೈಲ್‌ ಬ್ಯಾಂಕಿಂಗ್‌ ಸೇವೆ ಒದಗಿಸಬಹುದು.

ಹೆಚ್ಚಿನ ಮಾಹಿತಿಗೆ
ಪ್ರಜಾವಾಣಿ ಪತ್ರಿಕೆಯಲ್ಲಿನ ಲೇಖನ 

ಬ್ಯಾಂಕಿಂಗ್
ಹಲ್ಲು

ಹಲ್ಲು ಆಹಾರವನ್ನು ಹರಿಯಲು/ಮುರಿಯಲು ಬಳಸಲಾದ, ಅನೇಕ ಕಶೇರುಕಗಳ ದವಡೆಗಳಲ್ಲಿ (ಅಥವಾ ಬಾಯಿಗಳು) ಕಂಡುಬರುವ ಒಂದು ಗಟ್ಟಿ, ಕ್ಯಾಲ್ಷಿಯಂ ಸಂಯುಕ್ತಗಳ ನಿಕ್ಷೇಪವಿರುವ ರಚನೆ. ಕೆಲವು ಪ್ರಾಣಿಗಳು, ವಿಶೇಷವಾಗಿ ಮಾಂಸಾಹಾರಿಗಳು, ಹಲ್ಲುಗಳನ್ನು ಬೇಟೆಯಾಡಲು ಅಥವಾ ರಕ್ಷಣಾ ಉದ್ದೇಶಗಳಿಗೂ ಬಳಸುತ್ತವೆ. ಹಲ್ಲುಗಳ ಬೇರುಗಳು ಒಸಡುಗಳಿಂದ ಆವೃತವಾಗಿರುತ್ತವೆ. ಹಲ್ಲುಗಳು ಮೂಳೆಯಿಂದ ರಚಿತವಾಗಿರುವುದಿಲ್ಲ, ಬದಲಾಗಿ ಭಿನ್ನ ಸಾಂದ್ರತೆ ಹಾಗೂ ಗಡಸುತನದ ಅನೇಕ ಊತಕಗಳಿಂದ ರಚಿತವಾಗಿರುತ್ತವೆ. ಅಂತಿಮವಾಗಿ ಹಲ್ಲುಗಳಾಗುವ ಕೋಶೀಯ ಅಂಗಾಂಶಗಳು ಭ್ರೂಣೀಯ ಜೀವಾಂಕುರ ಪದರವಾದ ಬಾಹ್ಯಕೋಶಸ್ತರದಿಂದ ಹುಟ್ಟುತ್ತವೆ.

ಹಲ್ಲುಗಳ ಸಾಮಾನ್ಯ ರಚನೆಯು ಕಶೇರುಕಗಳಾದ್ಯಂತ ಸಮಾನವಾಗಿದೆ, ಆದರೆ ಅವುಗಳ ರೂಪ ಮತ್ತು ಸ್ಥಾನದಲ್ಲಿ ಗಣನೀಯ ವ್ಯತ್ಯಾಸವಿದೆ. ಸಸ್ತನಿಗಳ ಹಲ್ಲುಗಳು ಆಳವಾದ ಬೇರುಗಳನ್ನು ಹೊಂದಿವೆ, ಮತ್ತು ಈ ವಿನ್ಯಾಸವು ಕೆಲವು ಮೀನುಗಳು, ಹಾಗೂ ಮೊಸಳೆ ಜಾತಿಯ ಪ್ರಾಣಿಗಳಲ್ಲಿ ಕೂಡ ಕಂಡುಬರುತ್ತದೆ.

ಬಾಹ್ಯ ಕೊಂಡಿಗಳು 
 

ಪ್ರಾಣಿ ಅಂಗರಚನಾಶಾಸ್ತ್ರ
ಕುರವಪುರ

ಕುರವಪುರ ಶ್ರೀಪಾದ ಶ್ರೀ ವಲ್ಲಭರಿಗೆ ಸಂಬಂಧಿಸಿದ ಒಂದು ಪುಣ್ಯಕ್ಷೇತ್ರ. ಶ್ರೀಪಾದ ಶ್ರೀ ವಲ್ಲಭರನ್ನು ಕಲಿಯುಗದಲ್ಲಿ ದತ್ತಾತ್ರೇಯನ ಮೊದಲ ಅವತಾರವೆಂದು ಪರಿಗಣಿಸಲಾಗುತ್ತದೆ. ಈ ಗ್ರಾಮವು ಕೃಷ್ಣಾ ನದಿಯ ತಟದಲ್ಲಿ ತೆಲಂಗಾಣ ಮತ್ತು ಕರ್ನಾಟಕ ರಾಜ್ಯಗಳ ಗಡಿಯಲ್ಲಿ ಸ್ಥಿತವಾಗಿದೆ. ಈ ಗ್ರಾಮವನ್ನು ಕುರುಗಡ್ಡೆ, ವಲ್ಲಭಪುರ ಎಂದೂ ಕರೆಯಲಾಗುತ್ತದೆ.

ಶ್ರೀಪಾದ ವಲ್ಲಭರು ತಮ್ಮ ಜೀವನದ ಬಹು ಭಾಗ ಇಲ್ಲಿ ಇದ್ದು ಕಳೆದರು. ಕುರವಪುರದ ಧಾರ್ಮಿಕ ಪ್ರಾಮುಖ್ಯತೆಯನ್ನು ದತ್ತಾತ್ರೇಯನಿಗೆ ಸಂಬಂಧಿಸಿದ ಶ್ರೀ ಗುರು ಚರಿತ್ರೆ ಮತ್ತು ಇತರ ಪವಿತ್ರ ಪುಸ್ತಕಗಳಲ್ಲಿ ಯಥೋಚಿತವಾಗಿ ಉಲ್ಲೇಖಿಸಲಾಗಿದೆ. ಶ್ರೀಪಾದ ವಲ್ಲಭರು ಇಲ್ಲಿ ಅನೇಕ ಲೀಲೆಗಳನ್ನು ಮಾಡಿದರು. ಗುರು ಚರಿತ್ರೆಯ ಪ್ರಕಾರ, ಕುರವಪುರಕ್ಕೆ ಭೇಟಿ ನೀಡುವ ಜನರು ತಮ್ಮ ಎಲ್ಲ ಸಮಸ್ಯೆಗಳಿಂದ ಮುಕ್ತರಾಗಿ ಆರೋಗ್ಯವಂತ ಮತ್ತು ಸಮೃದ್ಧ ಜೀವನದಿಂದ ಅನುಗ್ರಹಿತರಾಗುವರು.

ಬಾಹ್ಯ ಕೊಂಡಿಗಳು
 ಅಧಿಕೃತ ಜಾಲತಾಣ

ಉಲ್ಲೇಖಗಳು 
 Shri Dattatreya Dnyankosh by Dr. P. N. Joshi (Shri Dattateya Dnyankosh Prakashan, Pune, 2000).
 Datta-Sampradyacha Itihas (History of Datta Sampradaya) by Dr. R. C. Dhere (Padmagnadha Prakashan, Pune).
  Sri Pada Charitra- Shankar Bhatt ( Submitted in Telugu Version by Sri Malladi Diskhitulu)
  Sankshipta Sripada Srivallabha Charitramrutam Parayana grantham (abridged by Smt Prasanna Kumari Telugu Version)
  SriPada Sri Vallabha Website - www.sripadavallabha.org
  SriPada Vallabha Miracles - www.sripadavallabhamiracles.com

ಹಿಂದೂ ಧರ್ಮ
ಖ್ಯಾತಿ

ಖ್ಯಾತಿ ಹಿಂದೂ ಪುರಾಣದ ಒಬ್ಬ ವ್ಯಕ್ತಿಯಾಗಿದ್ದಾಳೆ, ಮತ್ತು ದಕ್ಷ ಪ್ರಜಾಪತಿ ಹಾಗೂ ಪ್ರಸೂತಿಯ ಮಗಳು.

ಪುರಾಣಗಳ ಪ್ರಕಾರ, ದಕ್ಷನು ತನ್ನ ಪತ್ನಿ ಪ್ರಸೂತಿಯಿಂದ ೨೪ ಪುತ್ರಿಯರನ್ನು ಮತ್ತು ತನ್ನ ಪತ್ನಿ ಪಂಚಜನಿಯಿಂದ (ವೀರಿಣಿ) ೬೨ ಪುತ್ರಿಯರನ್ನು ಪಡೆದನು. ಖ್ಯಾತಿ ಅವರಲ್ಲಿ ಒಬ್ಬಳು. ಖ್ಯಾತಿ ಪದದ ಅರ್ಥ ಪ್ರಸಿದ್ಧಳು ಎಂದು. ಆದರೆ ಖ್ಯಾತಿಯ ಮುಖ್ಯ ಅರ್ಥ ದೈವಿಕ ದೀಪಕ ಪ್ರಜ್ಞೆ, ಪ್ರಜಾಪತಿ ಭೃಗುವಿಗೆ ಸಂಬಂಧಿಸಿದ ತತ್ವ. ಖ್ಯಾತಿ ಬಹುಮುಖಿ ಜ್ಞಾನ ಮತ್ತು ಸೌಂದರ್ಯವನ್ನು ವ್ಯಕ್ತಪಡಿಸುತ್ತದೆ, ದೀಪಕ ಮತ್ತು ಕ್ರಿಯೆಯಾಗಿ ಅನ್ವಯಿಸಿದಾಗ.

ಅವಳು ಭೃಗು ಋಷಿಯೊಂದಿಗೆ ವಿವಾಹವಾದಳು, ಮತ್ತು ಆ ದಂಪತಿಗೆ ಇಬ್ಬರು ಪುತ್ರರು ಧಾತಾ ಹಾಗೂ ವಿಧಾತಾ ಮತ್ತು ಶ್ರೀ ಎಂಬ ಒಬ್ಬ ಮಗಳು. ಶ್ರೀ ವಿಷ್ಣುವನ್ನು ಮದುವೆಯಾದಳು.

ಅವಳು ಶಿವನ ಮೊದಲ ಪತ್ನಿಯಾದ ಸತಿಯ ಭಗಿನಿ.

ಉಲ್ಲೇಖಗಳು 

ಹಿಂದೂ ಪುರಾಣ
ತಪ್ಪುನಡತೆ

ತಪ್ಪುನಡತೆ ಅಕ್ರಮ ಅಥವಾ ಅನೈತಿಕವಾದ ಒಂದು ಕ್ರಿಯೆ. ಕಾನೂನುಬದ್ಧ ತಪ್ಪುಗಳು ಸಾಮಾನ್ಯವಾಗಿ ರಾಜ್ಯ ಮತ್ತು/ಅಥವಾ ನ್ಯಾಯವ್ಯಾಪ್ತಿಯ ಕಾನೂನಿನಲ್ಲಿ ಸಾಕಷ್ಟು ಸ್ಪಷ್ಟವಾಗಿ ವ್ಯಾಖ್ಯಾನಿಸಲ್ಪಟ್ಟಿರುತ್ತವೆ. ಸಾಮಾನ್ಯ ಕಾನೂನಿನ ದೇಶಗಳಲ್ಲಿ ಅವನ್ನು ನಾಗರಿಕ ದೋಷಗಳು ಮತ್ತು ಅಪರಾಧಗಳು (ಅಥವಾ ಕ್ರಿಮಿನಲ್ ದೋಷಗಳು) ಎಂದು ವಿಭಜಿಸಬಹುದು, ಮತ್ತು ನಾಗರಿಕ ಕಾನೂನಿನ ದೇಶಗಳು ಉಲ್ಲಂಘನೆಗಳಂತಹ ಕೆಲವು ಹೆಚ್ಚುವರಿ ವರ್ಗಗಳನ್ನು ಹೊಂದಿರುವುದುಂಟು.

ನೈತಿಕ ತಪ್ಪು ಕಾನೂನುಬದ್ಧ ತಪ್ಪಿಗೆ ಆಧಾರವಾಗಿರುವ ಪರಿಕಲ್ಪನೆಯಾಗಿದೆ. ಕೆಲವು ನೈತಿಕ ತಪ್ಪುಗಳು ಕಾನೂನಿನಿಂದ ಶಿಕ್ಷಾರ್ಹವಾಗಿವೆ, ಉದಾಹರಣೆಗೆ ಅತ್ಯಾಚಾರ ಅಥವಾ ಕೊಲೆ. ಇತರ ನೈತಿಕ ತಪ್ಪುಗಳು ಕಾನೂನಿಗೆ ಯಾವುದೇ ಸಂಬಂಧ ಹೊಂದಿರುವುದಿಲ್ಲ. ಮತ್ತೊಂದೆಡೆ, ನಿಲುಗಡೆ ಅಪರಾಧಗಳಂತಹ ಕೆಲವು ಕಾನೂನುಬದ್ಧ ತಪ್ಪುಗಳನ್ನು ನೈತಿಕ ತಪ್ಪುಗಳಾಗಿ ಅಷ್ಟಾಗಿ ವರ್ಗೀಕರಿಸಲಾಗದು.

ಕಾನೂನಿನಲ್ಲಿ, ಅನೈತಿಕ ನಡತೆಯು ಕಾನೂನುಬದ್ಧ ಅಪಚಾರವಾಗಿರಬಹುದು, ಅಂದರೆ ಕಾನೂನುಬದ್ಧ ಹಕ್ಕಿನ ಉಲ್ಲಂಘನೆಯ ಪರಿಣಾಮವಾಗಿ ಆಗುವ ಯಾವುದೇ ನಷ್ಟ. ಅದು ನ್ಯಾಯ ಅಥವಾ ಕಾನೂನಿನ ತತ್ವಗಳಿಗೆ ವಿರುದ್ಧವಾಗಿರುವ ಸ್ಥಿತಿಯನ್ನೂ ಸೂಚಿಸಬಹುದು. ಇದರರ್ಥ ಏನಾದರೂ ಆತ್ಮಸಾಕ್ಷಿ ಅಥವಾ ನೈತಿಕತೆಗೆ ವಿರುದ್ಧವಾಗಿರುವುದು ಮತ್ತು ಇತರರನ್ನು ಅನ್ಯಾಯವಾಗಿ ನಡೆಸಿಕೊಳ್ಳುವುದರಲ್ಲಿ ಪರಿಣಮಿಸುವುದು ಎಂದು. ತಪ್ಪುನಡತೆಯಿಂದ ಊಂಟಾದ ಹಾನಿ ಸಣ್ಣದಾಗಿದ್ದರೆ, ಯಾವುದೇ ಪರಿಹಾರ ನೀಡುವುದು ಇರುವುದಿಲ್ಲ, ಇದನ್ನು ಡ ಮಿನಿಮೆಸ್ ತತ್ವ ಎಂದು ಕರೆಯಲಾಗುತ್ತದೆ. ಇಲ್ಲವಾದರೆ, ಹಾನಿಯ ಪರಿಹಾರಗಳು ಅನ್ವಯವಾಗುತ್ತವೆ.

ಕಾನೂನು
ಬಾಸೆಲ್ ಮಿಷನ್

ಬಾಸೆಲ್ ಮಿಷನ್ ( ಬಾಸೆಲ್ ಮಿಶನ್) 	ಕನ್ನಡ ನಾಡು ನುಡಿಗಳಿಗೆ 150 ವರ್ಷಗಳ ಅಪಾರ ಸೇವೆ ಸಲ್ಲಿಸಿದ ಕ್ರೈಸ್ತಮಿಷನರಿ ಸಂಸ್ಥೆ. ದಕ್ಷಿಣ ಕನ್ನಡ ಜಿಲ್ಲೆಯ ಸರ್ವಾಂಗೀಣ ಪ್ರಗತಿಗೆ ಮಹತ್ತರ ಸೇವೆಸಲ್ಲಿದೆ. ಧಾರ್ಮಿಕ, ಶೈಕ್ಷಣಿಕ, ಮುದ್ರಣ, ಪತ್ರಿಕೋದ್ಯಮ, ಸಾಹಿತ್ಯ, ವೈದ್ಯಕೀಯ ಹೀಗೆ ಎಲ್ಲ ಕ್ಷೇತ್ರಗಳಲ್ಲೂ ಸೇವೆ ಸಲ್ಲಿಸಿ ನಾಡಿನ ಭವಿಷ್ಯವನ್ನು ರೂಪಿಸಿದೆ.

ಆರಂಭ
	ಬಾಸೆಲ್ ಮಿಷನ್ ಸಂಸ್ಥೆಯನ್ನು ಕ್ರೈಸ್ತ ಧರ್ಮಪ್ರಚಾರಾರ್ಥ ಸ್ವಿಟ್ಸರ್ಲೆಂಡಿನ ಬಾಸೆಲ್ ನಗರದಲ್ಲಿ 1815ರಲ್ಲಿ ಪ್ರವರ್ತಿಸಲಾಯಿತು. ಇದು 1834 ಅಕ್ಟೋಬರ್ 30ರಂದು ಭಾರತಕ್ಕೆ ಬಂದಿತು. ಸ್ಯಾಮುವೆಲ್ ಹೇಬಿಖ್, ಯೋಹಾನ್ ಕ್ರಿಸ್ತಿಯಾನ್‍ಲೇನರ್ ಮತ್ತು ಕ್ರಿಸ್ತಿಯಾನ್ ಲಿಯೊನಾರ್ಡ್ ಗ್ರೈನರ್ ಭಾರತದಲ್ಲಿ ಬಾಸೆಲ್ ಮಿಷನ್ನಿನ ಆದ್ಯ ಪ್ರವರ್ತಕರು. ಮಂಗಳೂರಿಗೆ ಬಂದಿಳಿದ ಇವರು ದಕ್ಷಿಣ ಕನ್ನಡವನ್ನು ತಮ್ಮ ಕಾರ್ಯಕ್ಷೇತ್ರವಾಗಿ ಆಯ್ದುಕೊಂಡರು.

ಸಾಧನೆಗಳು
	ಬಾಸೆಲ್ ಮಿಷನ್ ಹಲವು ಪ್ರಥಮಗಳ ರೂವಾರಿ. “ಮಂಗಳೂರು ಸಮಾಚಾರ”  (೧೮೪೩)ಪತ್ರಿಕೆ ಆರಂಭಿಸಿ ಕನ್ನಡದ ಪ್ರಥಮ ಪತ್ರಿಕೆಯನ್ನು ಹೊರತಂದ ಕೀರ್ತಿ ಇವರದು. ಕನ್ನಡ ಪತ್ರಿಕೋದ್ಯಮಕ್ಕೆ ಇದು ನಾಂದಿಯಾಯಿತು. ಪುರಾಣೇತಿಹಾಸಗಳನ್ನು ಸಂಪಾದಿಸಿ ಅಚ್ಚು ಹಾಕಿಸಿದ್ದು ಇನ್ನೊಂದು ಪ್ರಥಮ ಸಾಹಸ. ತುಳು ವ್ಯಾಕರಣ ಗ್ರಂಥ ಈ ಸಂಸ್ಥೆಯ ಮೂಲಕ ಪ್ರಥಮವಾಗಿ ಬೆಳಕು ಕಂಡಿತು.

	ಸಂದ 150 ವರ್ಷಗಳ ದೀರ್ಘಾವಧಿಯಲ್ಲಿ ಈ ಸಂಸ್ಥೆ ಭಾರತಕ್ಕೆ ಬಹುಮುಖ ಸೇವೆಸಲ್ಲಿಸಿದೆ. ಸ್ಯಾಮುವೆಲ್ ಹೇಬಿಖ್ 25 ವರ್ಷ ಪರ್ಯಂತ ಇಲ್ಲಿದ್ದು ಜನರ ಅಗತ್ಯಗಳನ್ನು ಗಮನಿಸಿ, ಅವಕ್ಕೆ ಅನುಗುಣವಾಗಿ ಸಂಸ್ಥೆಯ ಕಾರ್ಯಕ್ರಮಗಳನ್ನು ಹಮ್ಮಿಕೊಂಡಿದ್ದು ಅವಿಸ್ಮರಣೀಯ.

	ಶಿಕ್ಷಣ ಪ್ರಸಾರಕ್ಕಾಗಿ ಇವರು ಕನ್ನಡ ಹಾಗೂ ಇಂಗ್ಲಿಷ್ ಮಾಧ್ಯಮಶಾಲೆಗಳನ್ನು ಆರಂಭಿಸಿದರು. ಬಾಲಿಕೆಯರಿಗೂ ಹಿಂದುಳಿದ ಜನಾಂಗದವರಿಗೂ ಶಾಲೆಗಳಲ್ಲಿ ಪ್ರವೇಶ ದೊರಕಿಸಿಕೊಟ್ಟು ಕ್ರ್ರಾಂತಿಯನ್ನೇ ಉಂಟುಮಾಡಿದರು. ಉತ್ತಮ ಮಟ್ಟದ ಪಠ್ಯಪುಸ್ತಕಗಳ ಹಾಗೂ ಕೈಪಿಡಿ ಗ್ರಂಥಗಳ ಪೂರೈಕೆಯ ಜವಾಬ್ದಾರಿಯನ್ನೂ ಹೊತ್ತರು.

	ಬಾಸೆಲ್ ಮಿಷನಿನವರು ಕ್ರೈಸ್ತ ಮತ ಗ್ರಂಥಗಳ ಅನುವಾದದ ಜತೆಯಲ್ಲಿಯೇ ಪ್ರಾಚೀನ ಕನ್ನಡ ಕೃತಿಗಳ ಸಂಪಾದನೆಯನ್ನೂ ಪ್ರಕಾಶನವನ್ನೂ ಕೈಗೊಂಡರು. ಪಂಚಾಂಗದಿಂದ ಕೋಷ್ಟಕದವರೆಗೆ, ಕಾವ್ಯದಿಂದ ವಿಜ್ಞಾನದವರೆಗೆ ಅವರ ಪ್ರಕಟಣಾ ವ್ಯವಸಾಯ ಸಾಗಿತು. ಅನುವಾದ ಸಾಹಿತ್ಯ, ಪ್ರಾಚೀನ ಕಾವ್ಯ, ಶಬ್ದಕೋಶ, ಛಂದಸ್ಸು, ವ್ಯಾಕರಣ, ನಾನಾರ್ಥ ಕೋಶ, ಸಂಕಲನಗಳು, ಚಿತ್ರಮಯ ಪ್ರದೇಶ ಪರಿಚಯ, ಪಠ್ಯ ಪುಸ್ತಕಗಳು, ಚಿತ್ರಗಳು, ಪಟಗಳು, ಪಂಚಾಂಗಗಳು, ಕೋಷ್ಟಕಗಳು, ತುಳು ಕೃತಿಗಳು, ಬಾಲಸಾಹಿತ್ಯ-ಹೀಗೆ ಹತ್ತು ಹಲವು ಬಗೆಯ ಪ್ರಕಟಣೆಗಳನ್ನು ಇವರು ಯಶಸ್ವಿಯಾಗಿ ನೆರವೇರಿಸಿದರು. 

	ಬಡಜನರ ಕಷ್ಟ ನೀಗಲೆಂದು ಬಾಸೆಲ್ ಮಿಷನ್ ಸಂಸ್ಥೆ ಕೈಗಾರಿಕಾ ಕ್ಷೇತ್ರಕ್ಕೂ ಪ್ರವೇಶಿಸಿತು. ಕಮ್ಮಾರಶಾಲೆ, ಚಾಪೆ ಹೆಣೆಯುವುದು, ನೇಯ್ಗೆ, ಕಾರ್ಖಾನೆಗಳಿಂದ ಆರಂಭವಾಗಿ ಬಾಸೆಲ್ ಮಿಷನ್ ಕೈಗಾರಿಕಾ ಕ್ಷೇತ್ರದಲ್ಲಿ ವಿಕ್ರಮಗಳನ್ನು ಸ್ಥಾಪಿಸುವಷ್ಟು ಬೃಹತ್ತಾಗಿ ಬೆಳೆಯಿತು. ಹಂಚಿನ ಕಾರ್ಖಾನೆ, ಮುದ್ರಣಾಲಯ, ಬೈಂಡಿಂಗ್ ಕೈಗಾರಿಕೆಗಳು ತಲೆ ಎತ್ತಿದುವು. ತಮ್ಮ ಶ್ರೇಷ್ಟ ಗುಣಮಟ್ಟದ ಕಾರಣವಾಗಿ ಇವರ ತಯಾರಿಕೆಗಳು ಬಲುಬೇಗ ಜನಪ್ರಿಯವಾದುವು. ಖಾಕಿ ಬಟ್ಟೆ, ಮಂಗಳೂರು ಹಂಚು. ಇವರು ಪ್ರಕಟಿಸಿದ ಜೈಮಿನಿಭಾರತ, ಬಸವಪುರಾಣ, ದಶಪರ್ವ ಭಾರತ, ಚೆನ್ನಕೇಶವ ಪುರಾಣ ಮುಂತಾದ ಗ್ರಂಥಗಳು ಈ ಸಂಸ್ಥೆಗೆ ಯಶಸ್ಸಿನ ಮಹಾಪೂರವನ್ನೇ ಹರಿಸಿದುವು. ಕನ್ನಡ, ಸಂಸ್ಕøತ, ತಮಿಳು, ಮಲೆಯಾಳಂ, ತುಳು ಮತ್ತು ಇಂಗ್ಲಿಷ್ ಭಾಷೆಗಳಲ್ಲಿ ಪುಸ್ತಕಗಳನ್ನು ಪ್ರಕಟಿಸಿ ಸಾಹಿತ್ಯ ಸೇವೆಯನ್ನೂ ಮಾಡಿದರು.

	ಈ ಸಂಸ್ಥೆ ತನ್ನ ಆಯಾಮವನ್ನು ಹಿಗ್ಗಿಸಿಕೊಂಡು ವೈದ್ಯಕೀಯ ನೆರವನ್ನು ನೀಡಲೂ ಮುಂದಾಯಿತು. ಆರೋಗ್ಯಧಾಮ ಕುಷ್ಟರೋಗ ಆಸ್ಪತ್ರೆ, ಕ್ಷಯ ರೋಗಿಗಳ ಆಸ್ಪತ್ರೆಗಳು ಆರಂಭವಾದುವು. ಜನರಿಗೆ ಆರೋಗ್ಯದ ಬಗ್ಗೆ ತಿಳಿವಳಿಕೆ ನೀಡಲು ಕರಪತ್ರಗಳನ್ನು ಪ್ರಕಟಿಸಿದರು. ಆಯುರ್ವೇದ, ಹೋಮಿಯೋಪತಿ ವಿಭಾಗಗಳೂ ಇದ್ದುವು.

ಸಮಾಜಸೇವೆಗೆ ಕೈಹಾಕಿ ಅನಾಥ ಬಾಲಕ ಬಾಲಕಿಯರಿಗೂ, ವಿಧವೆಯರಿಗೂ ಆಶ್ರಮಗಳನ್ನು ಸ್ಥಾಪಿಸಿದರು. ಬರಗಾಲದಲ್ಲಿ ನೊಂದವರಿಗೆ ಆಶ್ರಮಗಳಲ್ಲಿ ಆಶ್ರಯ ನೀಡಿದರು.

ಎರಡು ಮಹಾಯುದ್ಧಗಳಿಂದಾಗಿ ಸ್ವಲ್ಪ ತೊಂದರೆಯಾದರೂ ಈಗ ಭಾರತೀಯ ಕ್ರೈಸ್ತ ಸಭೆ ಬಾಸೆಲ್ ಮಿಶನಿನ ಹೊಣೆ ಹೊತ್ತು ಕೆಲಸ ನಿರ್ವಹಿಸುತ್ತಿದೆ. 

ಮಾನವೀಯತೆ, ದಯೆ, ಅನುಕಂಪ, ಸೇವಾ ಮನೋಭಾವಗಳಿಂದ ಬಾಸೆಲ್ ಮಿಷನ್ ನೊಂದವರ ಆಶಾಪ್ರತೀಕವಾಗಿ ಬೆಳೆದು ನಿಂತಿದೆ.								

ಸಮಾಜ ಸೇವೆ
ಕಲ್ಯಾಣಾನಂದ

ಕಲ್ಯಾಣಾನಂದ (1874–1937) ವಿವೇಕಾನಂದರ ನೇರ ಸಂನ್ಯಾಸಿ ಶಿಷ್ಯರು. ಇವರು ಹರಿದ್ವಾರದ ಹತ್ತಿರ ಕಂಖಾಲ್‍ನಲ್ಲಿ ರಾಮಕೃಷ್ಣ ಮಿಶನ್ ಸೇವಾಶ್ರಮ ಸ್ಥಾಪಿಸಿದರು. ರಾಮಕೃಷ್ಣ ಪಂಥದ ಸಂನ್ಯಾಸಿಯಾಗಿ ತಮ್ಮ ಜೀವನದಲ್ಲಿ ಅತ್ಯಂತ ಪ್ರಮುಖ ಜೀವನಕ್ರಮವಾಗಿ ಅವರು ಮಾನವಕುಲದ ಸೇವೆ ಪ್ರಾರಂಭಿಸಿದರು ಮತ್ತು ಸ್ಥಳೀಯ ನಿವಾಸಿಗಳು ಮತ್ತು ಯಾತ್ರಿಗಳ ಪ್ರಯೋಜನಕ್ಕಾಗಿ ಅದನ್ನು ಆಚರಿಸಿದರು. ಬಡವರು ಮತ್ತು ಪೀಡಿತರ ಸೇವೆಮಾಡಲು ರಾಮಕೃಷ್ಣ ಮಿಶನ್ ಸೇವಾಶ್ರಮದಲ್ಲಿ ಅವರು ಮೂವತ್ತಾರು ವರ್ಷ ಕಳೆದರು. ಆರೋಗ್ಯ ರಕ್ಷಣೆಯ ಲಭ್ಯತೆ ಇಲ್ಲದ ಬಡವರು, ನಿರ್ಗತಿಕರು ಮತ್ತು ಸಂಚಾರಿ ಸಂನ್ಯಾಸಿಗಳಿಗೆ ದೂರಸ್ಥ ಸ್ಥಳದಲ್ಲಿ ಆಸ್ಪತ್ರೆಯನ್ನು ಸ್ಥಾಪಿಸಿದ ಪ್ರವರ್ತಕರಲ್ಲಿ ಅವರೂ ಒಬ್ಬರು.

ಕಲ್ಯಾಣಾನಂದರು ೧೮೭೪ರಲ್ಲಿ ಪೂರ್ವ ಬಂಗಾಳ ಪ್ರಾಂತ್ಯದ ಹನುವಾ ಗ್ರಾಮದಲ್ಲಿ ದಕ್ಷಿಣರಂಜನ್ ಗುಹಾ ಆಗಿ ಜನಿಸಿದರು. ಅವರ ತಂದೆ ಉಮೇಶ್ ಚಂದ್ರ ಗುಹಾ. ಅವರು ತಮ್ಮ ತಂದೆಯನ್ನು ಚಿಕ್ಕ ವಯಸ್ಸಿನಲ್ಲಿ ಕಳೆದುಕೊಂಡರು ಮತ್ತು ತಮ್ಮ ಚಿಕ್ಕಪ್ಪನ ಪಾಲನೆಯಲ್ಲಿ ಶಿಕ್ಷಣ ಪಡೆದರು. ವಿಪರೀತ ಬಡತನದ ಕಾರಣ ಅವರು ವಿಧ್ಯುಕ್ತ ಶಿಕ್ಷಣವನ್ನು ಬಿಟ್ಟುಬಿಡಬೇಕಾಗಿ ಬಂತು.

ದಕ್ಷಿಣರಂಜನ್ ನಿಸ್ವಾರ್ಥ ಜೀವನ ನಡೆಸುವ ಮತ್ತು ಬಡವ ಹಾಗೂ ನಿರ್ಗತಿಕರನ್ನು ದೇವರ ಅಭಿವ್ಯಕ್ತಿಯಾಗಿ ಕಂಡು ಅವರ ಸೇವೆಮಾಡುವ ವಿವೇಕಾನಂದರ ಆದರ್ಶಗಳಿಂದ ಪ್ರೇರಿತರಾದರು. ೧೮೯೮ರಲ್ಲಿ ಅವರು ಬೇಲೂರ್ ಮಠ್ ಸೇರಿದರು. ವಿವೇಕಾನಂದರು ಅವರಿಗೆ ದೀಕ್ಷೆ ಕೊಟ್ಟರು ಮತ್ತು ಅವರು ಕಲ್ಯಾಣಾನಂದ ಎಂಬ ಹೆಸರಿನಲ್ಲಿ ಸಂನ್ಯಾಸ ವಚನಗಳನ್ನು ಸ್ವೀಕರಿಸಿದರು. ಅವರು ರಾಮಕೃಷ್ಣರ ಮತ್ತೊಬ್ಬ ನೇರ ಶಿಷ್ಯರಾದ, ಮರಣ ಶಯ್ಯೆಯಲ್ಲಿದ್ದ ಕಾಯಿಲೆಪೀಡಿತ ಯೋಗಾನಂದರ ಸೇವೆಮಾಡಿದರು.

೧೮೯೯ರಲ್ಲಿ ವಿವೇಕಾನಂದರು ಎರಡನೆ ಬಾರಿಗೆ ಪಶ್ಚಿಮ ದೇಶಗಳಿಗೆ ಹೋದಾಗ, ಕಲ್ಯಾಣಾನಂದರು ತೀರ್ಥಯಾತ್ರೆ ಮತ್ತು ತಪಸ್ಸು ಮಾಡಲು ಹೋದರು. ಬನಾರಸ್‍ನಲ್ಲಿ ಅವರು ಕೇದಾರ್‍ನಾಥ್ ಮೌಲಿಕ್‍ರನ್ನು ಭೇಟಿಯಾದರು. ಕೇದಾರ್‍ನಾಥ್ ಮೌಲಿಕ್ ಮುಂದೆ ಅಚಲಾನಂದರಾಗಿ ಪ್ರಸಿದ್ಧರಾದರು. ಇವರು ಕೂಡ ವಿವೇಕಾನಂದರ ಮತ್ತೊಬ್ಬ ಸಂನ್ಯಾಸಿ ಶಿಷ್ಯರು ಮತ್ತು ರಾಮಕೃಷ್ಣ ಮಿಶನ್ ಸೇವಾಲಯ ಬನಾರಸ್‍ನ ಸ್ಥಾಪಕರು. ಒಟ್ಟಾಗಿ ಅವರಿಬ್ಬರು ಬನಾರಸ್‍ನಲ್ಲಿ ಬಡವರು ಮತ್ತು ನಿರ್ಗತಿಕರ ಸೇವೆ ಮಾಡಿದರು. ಇದರ ಮೂಲಕ ಕಲ್ಯಾಣಾನಂದರು ವಿವೇಕಾನಂದರ ಪ್ರಾಯೋಗಿಕ ವೇದಾಂತದ ದೃಷ್ಟಿಗೆ ಆರಂಭಿಕವಾಗಿ ಒಡ್ಡಲ್ಪಟ್ಟರು. ೧೯೦೧ರಲ್ಲಿ ಅವರು ಪಶ್ಚಿಮದಿಂದ ಮರಳಿದ್ದ ವಿವೇಕಾನಂದರನ್ನು ಭೇಟಿಯಾಗಲು ಹಿಂದಿರುಗಿದರು. ವಿವೇಕಾನಂದರು ಋಷಿಕೇಶ-ಹರಿದ್ವಾರ ಪ್ರದೇಶದ ಸುತ್ತ ರೋಗಗ್ರಸ್ತ ಮತ್ತು ಕಾಯಿಲೆಪೀಡಿತ ಸಂನ್ಯಾಸಿಗಳಿಗಾಗಿ ಕೆಲಸಮಾಡಲು ಅವರನ್ನು ವಿನಂತಿಸಿದರು ಏಕೆಂದರೆ ವಿವೇಕಾನಂದರು ಸ್ವತಃ ಜನರ ದುರವಸ್ಥೆಗೆ ಸಾಕ್ಷಿಯಾಗಿದ್ದರು. ಆ ಪ್ರದೇಶದಲ್ಲಿ ಯಾವುದೇ ಆರೋಗ್ಯರಕ್ಷಣಾ ಸೌಲಭ್ಯವಿರಲಿಲ್ಲ.

ಉಲ್ಲೇಖಗಳು

ರಾಮಕೃಷ್ಣ ಮಿಶನ್
ಅಪಖ್ಯಾತಿ

ಜನಪ್ರಿಯತೆಯ ವಿರುದ್ಧಪದವಾದ ಅಪಖ್ಯಾತಿ ಒಬ್ಬರ ಸಮಾನ ಮಟ್ಟದವರಿಂದ ಒಪ್ಪಿಗೆ ಅಥವಾ ಅನುಮೋದನೆಯ ಕೊರೆತೆಯಿರುವ ಗುಣ.

ಹರೆಯದವರ ಸಾಮಾನ್ಯ ಮನೋಸಾಮಾಜಿಕ ಬೆಳವಣಿಗೆಯಲ್ಲಿ ಸಹಕರ್ಮಿ ಸಂಬಂಧಗಳ ಪ್ರಾಮುಖ್ಯತೆಯನ್ನು ಬಹಳ ಸಂಶೋಧಿಸಲಾಗಿದೆ. ಸಹಕರ್ಮಿಗಳ ಪ್ರಭಾವ ಅಷ್ಟೇನೂ ಆಶ್ಚರ್ಯಕರವಲ್ಲ, ಏಕೆಂದರೆ ಪ್ರೌಢಶಾಲಾ ವಿದ್ಯಾರ್ಥಿಗಳು ತಮ್ಮ ದಿನಗಳ ಬಹುಪಾಲನ್ನು ವಯಸ್ಕರ ಬದಲು ಸಹಕರ್ಮಿಗಳೊಂದಿಗೆ ಕಳೆಯುತ್ತಾರೆ, ತರಗತಿಯ ಅವಧಿಯಲ್ಲಿ ಮತ್ತು ಹೊರಗೆ. ಹೆಚ್ಚು ಮುಖ್ಯವಾಗಿ, ಸಹಕರ್ಮಿ ಗುಂಪುಗಳು ಪ್ರಯೋಗಕ್ಕೆ ಮನೆಯಿಂದ ಪ್ರತ್ಯೇಕವಾದ ಸಂದರ್ಭಗಳನ್ನು ಒದಗಿಸುತ್ತವೆ. ಇದರಿಂದ ಸಹಕರ್ಮಿಗಳು ಗುರುತಿನ ಭಾವದ ಮತ್ತು ಅನ್ಯೋನ್ಯತೆಯ ಸಾಮರ್ಥ್ಯದ ಅಭಿವೃದ್ಧಿಯಲ್ಲಿ ವಿಶೇಷವಾಗಿ ನಿರ್ಧಾರಕರಾಗುತ್ತಾರೆ.

ಆದರೆ ಸಾಮಾನ್ಯ ಸಹಕರ್ಮಿ ಸಂಬಂಧಗಳು ಮನೆಗೆ ಆಹ್ಲಾದಕರ ಪರ್ಯಾಯವಾದರೂ, ಈ ಸಾಮಾಜಿಕ ಜಾಲಬಂಧದಲ್ಲಿನ ಹರೆಯದ ಅನುಭವಗಳ ಒಂದು ಉಪವರ್ಗ ಸ್ಪಷ್ಟವಾಗಿ ಅಹಿತಕರವಾಗಿರುತ್ತದೆ. ಈ ಹರೆಯದವರನ್ನು ಬಾಲ್ಯದ ಮುಂಚಿನಲ್ಲೂ ಜನಪ್ರಿಯರಲ್ಲದ ಅಥವಾ ವಕ್ರ ಎಂದು ಪರಿಗಣಿಸಲಾಗುತ್ತದೆ, ಮತ್ತು ಹಾಗೆಯೇ ತಿರಸ್ಕರಿಸಲಾಗುತ್ತದೆ. ಹರೆಯದಲ್ಲಿ, ಅವರು ಯಾವುದೇ ಜನಸಮೂಹದಿಂದ ವಿಲಕ್ಷಣವಾಗಿದ್ದು, ತಮ್ಮ ಜನಪ್ರಿಯ ಸಹವಿದ್ಯಾರ್ಥಿಗಳ ನಿಕಟ ಸ್ನೇಹದ ಕೊರೆತೆ ಅನುಭವಿಸುತ್ತಾರೆ. ಸಹಕರ್ಮಿ ತಿರಸ್ಕಾರದ ಪರಿಣಾಮಗಳನ್ನು ದಾಖಲಿಸುವ ಗಣನೀಯ ಸಂಶೋಧನೆ ಆಗಿದೆ, ಉದಾಹರಣೆಗೆ, ಕಡಿಮೆಯಾದ ಶೈಕ್ಷಣಿಕ ಸಾಧನೆ, ಅಪರಾಧಿ ವರ್ತನೆ, ಮತ್ತು ಪ್ರೌಢಾವಸ್ಥೆಯಲ್ಲಿ ಮಾನಸಿಕ ಆರೋಗ್ಯ ಸಮಸ್ಯೆಗಳು. ಬೇರೆ ಸಂಶೋಧನೆಯು ಜನಪ್ರಿಯವಲ್ಲದ ಹರೆಯದವರ ಸ್ಥಿರ ಉಪವರ್ಗಗಳನ್ನು ಗುರುತಿಸುವತ್ತ ಗಮನ ಹರಿಸಿದೆ. ಆಕ್ರಮಣಕಾರಿ, ದೂರವಾದ, ಮತ್ತು ಆಕ್ರಮಣಕಾರಿ ಹಾಗೂ ದೂರವಾದ ವ್ಯಕ್ತಿಗಳ ನಡುವೆ ಮಾಡಲಾದ ಭಿನ್ನತೆ ಒಂದು ಸಾಮಾನ್ಯ ಭಿನ್ನತೆಯಾಗಿದೆ.

ಆದರೆ, ಈ ಗುಣಲಕ್ಷಣಗಳು ಆಕ್ರಮಣಕಾರಿ ಅಥವಾ ದೂರವಾಗುವ ಮಕ್ಕಳು ಅಪಖ್ಯಾತಿ ಹೊಂದುವಲ್ಲಿ ಮತ್ತು ನಂತರದ ಹೊಂದಾಣಿಕೆ ಸಮಸ್ಯೆಗಳನ್ನು ಅನುಭವಿಸುವುದಕ್ಕೆ ಹೇಗೆ ಕಾರಣವಾಗುತ್ತವೆ ಎಂಬುದರ ಬಗ್ಗೆ ಕಡಿಮೆ ತಿಳಿದಿದೆ. ವಾಸ್ತವವಾಗಿ, ಈ ಸಂಬಂಧದ ಕಾರಣತ್ವವೇ ಅನಿಶ್ಚಿತವಾಗಿದೆ, ಮತ್ತು ಅವು ವಿವಿಧ ಬಲವರ್ಧನಾ ಪ್ರಕ್ರಿಯೆಗಳ ಕಾರಣ ಇರುವುದರಿಂದ ವರ್ತನ ಗುಣಲಕ್ಷಣಗಳು ಹಾಗೂ ಅಪಖ್ಯಾತಿ ಎರಡೂ ಸ್ಥಿರವಾಗಿವೆ ಎಂದು ಸಲಹೆಮಾಡಲಾಗಿದೆ.

ಉಲ್ಲೇಖಗಳು

ಅಂತರವ್ಯಕ್ತೀಯ ಸಂಬಂಧಗಳು
ಹಿಂದೂ ಧರ್ಮದಲ್ಲಿ ದೇವರು

ಹಿಂದೂ ಏಕದೇವತಾವಾದದಲ್ಲಿ, ದೇವರ ಪರಿಕಲ್ಪನೆ ಒಂದು ಪಂಥದಿಂದ ಮತ್ತೊಂದಕ್ಕೆ ಬದಲಾಗುತ್ತದೆ. ಹಿಂದೂ ಧರ್ಮವು (ಸೈದ್ಧಾಂತಿಕ ಧಾರ್ಮಿಕ ವರ್ಗದ ಬದಲು ಪ್ರಾದೇಶಿಕವಾಗಿರುವ ಅದರ ಸ್ವರೂಪದಿಂದ) ಪ್ರತ್ಯೇಕವಾಗಿ ಏಕದೇವತಾವಾದಿಯಲ್ಲ, ಮತ್ತು ಏಕದೇವೊಪಾಸನೆ, ಏಕದೇವತಾವಾದ, ಬಹುದೇವತಾವಾದ, ಸರ್ವಬ್ರಹ್ಮಾಂಡವಾದ, ಸರ್ವೇಶ್ವರವಾದ, ಸರ್ವದೇವವಾದ, ಏಕತತ್ವವಾದ, ನಿರೀಶ್ವರವಾದ ಮತ್ತು ಅದೇವತಾವಾದ ಇತ್ಯಾದಿಗಳ ವ್ಯಾಪಕ ಶ್ರೇಣಿಯನ್ನು ವ್ಯಾಪಿಸಿರುವಂಥದ್ದು ಎಂದು ವಿವರಿಸಲ್ಪಟ್ಟಿದೆ.

ಅದ್ವೈತದ ತತ್ವಶಾಸ್ತ್ರೀಯ ಪದ್ಧತಿ ಹಿಂದೂ ತತ್ವಶಾಸ್ತ್ರದ ವೇದಾಂತ ಪರಂಪರೆಯಲ್ಲಿ ಹೆಚ್ಚಾಗಿ ಬೆಳೆಯಿತು. ಅದ್ವೈತವನ್ನು ಉಪನಿಷತ್ತುಗಳಲ್ಲಿ ವಿಶೇಷವಾಗಿ ವರ್ಣಿಸಲಾಗಿದೆ ಮತ್ತು ೯ನೇ ಶತಮಾನದಲ್ಲಿ ಆದಿ ಶಂಕರರು ಇದನ್ನು ಜನಪ್ರಿಯಗೊಳಿಸಿದರು. ಹಿಂದೂ ಧರ್ಮವು ಮಧ್ಯಕಾಲೀನ ಯುಗದಲ್ಲಿ ಅಭಿವೃದ್ಧಿಗೊಂಡಂತೆ, ಅದ್ವೈತವು ಮುಖ್ಯವಾಹಿನಿ ಹಿಂದೂ ಧರ್ಮದ ಆಧಾರವಾಯಿತು. ಅದ್ವೈತವು ಆತ್ಮದ ಗುರುತನ್ನು ಬ್ರಹ್ಮನ್‍ನೊಂದಿಗೆ ಪ್ರತಿಪಾದಿಸುತ್ತದೆ. ಅದ್ವೈತವನ್ನು ಏಕತತ್ವವಾದ ಅಥವಾ ಸರ್ವೇಶ್ವರವಾದವೆಂದು ವರ್ಣಿಸಬಹುದು.

ಸ್ಪಷ್ಟ ಏಕದೇವತಾವಾದದ ರೂಪಗಳು ಅಂಗೀಕೃತ ಭಗವದ್ಗೀತೆಯಲ್ಲಿ ಉಲ್ಲೇಖಿಸಲ್ಪಟ್ಟಿವೆ. ಮಧ್ಯಕಾಲೀನ ಯುಗದ ಮುಂಚಿನ ಅವಧಿಯಲ್ಲಿ, (ಶಿವ ಅಥವಾ ವಿಷ್ಣುವಿನ ರೂಪದಲ್ಲಿ) ಒಂದೇ ಬಾಹ್ಯ ಮತ್ತು ವ್ಯಕ್ತಿಗತ ದೇವತೆಗೆ ಭಾವನಾತ್ಮಕ ಅಥವಾ ಭಾವಪರವಶ ಭಕ್ತಿಯ ರೂಪದಲ್ಲಿ ಸ್ಪಷ್ಟ ಏಕದೇವತಾವಾದ ದಕ್ಷಿಣ ಭಾರತದಲ್ಲಿ ಜನಪ್ರಿಯವಾಯಿತು. ಕೃಷ್ಣನ ಪರ ಭಾವಪರವಶ ಭಕ್ತಿಯು ಭಾರತದಾದ್ಯಂತ ಮಧ್ಯಕಾಲೀನ ಯುಗಗಳಲ್ಲಿ ಜನಪ್ರಿಯತೆ ಗಳಿಸಿತು ಮತ್ತು ವೈಷ್ಣವ ಪಂಥದ ಹುಟ್ಟಿಗೆ ಕಾರಣವಾಯಿತು. ದುರ್ಗೆಯ ಪರ ಭಾವಪರವಶ ಭಕ್ತಿಯು ಮಧ್ಯಕಾಲೀನ ಯುಗದ ಕೊನೆಯ ಅವಧಿಯಲ್ಲಿ ಮತ್ತು ಆಧುನಿಕ ಯುಗದ ಮುಂಚಿನಲ್ಲಿ ಭಾರತದ ಕೆಲವು ಭಾಗಗಳಲ್ಲಿ ಜನಪ್ರಿಯವಾಯಿತು.

ವೈಷ್ಣವ ಪಂಥ, ಶಾಕ್ತ ಪಂಥ, ಮತ್ತು ಶೈವ ಪಂಥದ ಕೆಲವು ರೂಪಗಳು ಹಿಂದೂ ಧರ್ಮದಲ್ಲಿ ವ್ಯಕ್ತಿಗತ ದೇವರ ಏಕದೇವತಾವಾದಿ ಆರಾಧನೆಯ ಅತ್ಯಂತ ಸ್ಪಷ್ಟ ರೂಪಗಳಾಗಿ ಉಳಿದಿವೆ. ಶೈವ ಪಂಥದಲ್ಲಿರುವಂತಹ ಇತರ ಹಿಂದೂಗಳು ಒಂದೇ ದೇವರ ಅಸ್ತಿತ್ವವನ್ನು ಭಾವಿಸುವತ್ತ ಪ್ರವೃತ್ತರಾಗಿದ್ದಾರೆ, ಆದರೆ ಅಗತ್ಯವಾಗಿ ದೇವರನ್ನು ವ್ಯಕ್ತಿತ್ವದ ಅಂಶಗಳೊಂದಿಗೆ ಸಂಬಂಧಿಸುವುದಿಲ್ಲ. ಬದಲಾಗಿ ಅವರು ದೇವರನ್ನು ಭಾಗಶಃ ಮಾನವ ರೂಪದಲ್ಲಿ ಮಾತ್ರ ಆರಾಧಿಸಬಹುದಾದ ನಿರಾಕಾರ ಪರಬ್ರಹ್ಮನಾಗಿ ಕಲ್ಪಿಸುತ್ತಾರೆ.

ಈಶ್ವರ ಪದವು ಸಂದರ್ಭವನ್ನು ಅವಲಂಬಿಸಿ, ಹಿಂದೂ ಧರ್ಮದಲ್ಲಿನ ಯಾವುದೇ ಏಕದೇವತಾವಾದಿ ಅಥವಾ ಏಕತತ್ವವಾದಿ ಪರಿಕಲ್ಪನೆಗಳನ್ನು ಸೂಚಿಸಬಹುದು.

ಉಲ್ಲೇಖಗಳು

ಹಿಂದೂ ಧರ್ಮ
ಕಸೊಲ್

ಕಸೊಲ್ ಉತ್ತರ ಭಾರತದ ಹಿಮಾಚಲ ಪ್ರದೇಶದಲ್ಲಿರುವ  ಕುಲ್ಲು ಜಿಲ್ಲೆಯಲ್ಲಿರುವ  ಒಂದು ಗ್ರಾಮ. ಇದು ಪಾರ್ವತಿ ಕಣಿವೆಯ, ಪಾರ್ವತಿ ನದಿ ದಂಡೆಯಲ್ಲಿ [ಭುನ್ಟರ್]ನಿಂದ  ಮನಿಕರನ್ಗೆ ಹೊಗುವ ದಾರಿಯಲ್ಲಿ ನೆಲೆಗೊಂಡಿದೆ. ಕುಲ್ಲುನಿಂದ ೪೨ಕಿ.ಮಿ. ಹಾಗು ಭುನ್ಟರ್ ನಿಂದ ೩೦ ಕಿಮೀ ದೂರದಲ್ಲಿ ದೂರದಲ್ಲಿರುವ ಈ ಜಾಗವು ಸಮುದ್ರ ಮಟ್ಟದಿಂದ ೧೬೪೦ ಮೀ ಎತ್ತರದಲ್ಲಿದೆ. ಕಸೊಲ್ ಗ್ರಾಮವು ತೋಶ್ ಗ್ರಾಮಕ್ಕೆ ಭೇಟಿ ನೀಡುವ ಪ್ರವಾಸಿಗರಲ್ಲಿ ಹೆಚ್ಚು ಪ್ರಸಿದ್ಧಿ.

ಈ ಗ್ರಾಮವು ಹೆಚ್ಚು ಇಸ್ರೇಲ್ ಪ್ರವಾಸಿಗಾರನ್ನು ಆಕರ್ಷಿಸುತ್ತಿದೆ.

ಸಾರಿಗೆ 
ಕಸೊಲ್ ಗೆ ಹತ್ತಿರದ ವಿಮಾನ ನಿಲ್ದಾಣವೆಂದರೆ ಭುನ್ಟರ್ ಪಟ್ಟಣದಲ್ಲಿರುವ ಕುಲ್ಲು-ಮನಲಿ ವಿಮಾನ ನಿಲ್ದಾಣ(IATA: KUU, ICAO: VIBR). ಇದು ಮನಾಲಿಗೆ ಸಂಪರ್ಕ ಕಲ್ಪಿಸುವ ಹತ್ತಿರದ ಸಾರಿಗೆ ನಿಲ್ದಾಣವು ಕೂಡ. ಕಸೋಲ್ ತಲುಪಲು ಮೊದಲು ಭುನ್ಟರ್ ಪಟ್ಟಣ ತಲುಪಿ ಅಲ್ಲಿಂದ ಬೆಳಿಗ್ಗೆ ೮ - ಸಂಜೆ ೬ ರ ವರೆಗೂ ಪ್ರತಿ ಘಂಟೆಗೊಮ್ಮೆ ಲಭ್ಯವಿರುವ ಸಾರಿಗೆ ಸೌಲಭ್ಯ ಉಪಯೋಗಿಸಿಕೊಳ್ಳಬಹುದು. ಆದಾಗ್ಯೂ, ಸ್ಥಳೀಯ ಟ್ಯಾಕ್ಸಿ ಸೇವೆ ಸದಾ ಕಾಲ ಲಭ್ಯವಿರುತ್ತದೆ. ಆ ಪ್ರದೇಶದಲ್ಲಿ ಕಸೋಲ್ ಪ್ರಸಿದ್ಧ ಪ್ರವಾಸಿ ತಾಣ ಆಗಿರುವುದರಿಂದ, ಹತ್ತಿರದ ಮನಾಲಿ ನಗರದಿಂದಲು ಸಾರಿಗೆ ಸೌಲಭ್ಯ ಕಲ್ಪಿಸಲಾಗಿದೆ.

ಹತ್ತಿರದ ವೀಕ್ಷಣಾ ತಾಣಗಳು 
 ಪಾರ್ವತಿ ನದಿ
 ಮಣಿಕರನ್ ಗುರುದ್ವಾರ
 ತೋಶ್
 ಮಲಾನ
 ಖೀರ್ ಗಂಗಾ

ಹಬ್ಬ 
ಪ್ರತಿ ಹೊಸ ವರ್ಷದಂದು,ಕಸೋಲ್ ನಲ್ಲಿ ನಡೆಯುವ ಕಸೋಲ್ ಸಂಗೀತ ಹಬ್ಬ ಬಹಳ ಪ್ರಸಿದ್ಧವಾದದ್ದು. ಈ ಹಬ್ಬವನ್ನು ನೋಡಲು ಪ್ರವಾಸಿಗರು ವಿಶ್ವದೆಲ್ಲೆಡೆ ಇಂದ ಬರುತ್ತಾರೆ.

ಗ್ಯಾಲರಿ

ಉಲ್ಲೇಖನಗಳು 

ಗಿರಿಧಾಮ
ಅಪಚಯ

ಅಪಚಯ ಅಣುಗಳನ್ನು ಹೆಚ್ಚು ಸಣ್ಣ ಘಟಕಗಳಾಗಿ ವಿಭಜಿಸುವ ಚಯಾಪಚಯ ಮಾರ್ಗಗಳ ಸಮೂಹ. ಈ ಸಣ್ಣ ಘಟಕಗಳನ್ನು ಶಕ್ತಿ ಬಿಡುಗಡೆಮಾಡಲು ಉತ್ಕರ್ಷಿಸಲಾಗುತ್ತದೆ, ಅಥವಾ ಇತರ ಚಯ ಪ್ರತಿಕ್ರಿಯೆಗಳಲ್ಲಿ ಬಳಸಲಾಗುತ್ತದೆ. ಅಪಚಯವು (ಪಾಲಿಸ್ಯಾಕರೈಡ್‍ಗಳು, ಲಿಪಿಡ್‍ಗಳು, ನ್ಯೂಕ್ಲೆಯಿಕ್ ಆಮ್ಲಗಳು ಮತ್ತು ಪ್ರೋಟೀನ್‍ಗಳಂತಹ) ದೊಡ್ಡ ಅಣುಗಳನ್ನು (ಅನುಕ್ರಮವಾಗಿ ಮೋನೊಸ್ಯಾಕರೈಡ್‍ಗಳು, ನೆಣಾಮ್ಲಗಳು, ನ್ಯೂಕ್ಲಿಯೊಟೈಡ್‍ಗಳು, ಮತ್ತು ಅಮೈನೊ ಆಮ್ಲಗಳಂತಹ) ಸಣ್ಣ ಘಟಕಗಳಾಗಿ ವಿಭಜಿಸುತ್ತದೆ.

ಜೀವಕೋಶಗಳು ವಿಭಜನೆಗೊಳ್ಳುತ್ತಿರುವ ಪಾಲಿಮರ್‍ಗಳಿಂದ ಬಿಡುಗಡೆಗೊಂಡ ಮೋನೊಮರ್‍ಗಳನ್ನು ಹೊಸ ಪಾಲಿಮರ್ ಅಣುಗಳನ್ನು ನಿರ್ಮಿಸಲು, ಅಥವಾ ಮೋನೊಮರ್‍ಗಳನ್ನು ಇನ್ನಷ್ಟು ವಿಭಜಿಸಿ ಸರಳ ತ್ಯಾಜ್ಯ ಉತ್ಪನ್ನಗಳಾಗಿ ಪರಿವರ್ತಿಸಿ (ಜೊತೆಗೆ ಶಕ್ತಿಯನ್ನು ಬಿಡುಗಡೆ ಮಾಡುತ್ತವೆ) ಬಳಸುತ್ತವೆ. ಲ್ಯಾಕ್ಟಿಕ್ ಆಮ್ಲ, ಅಸಿಟಿಕ್ ಆಮ್ಲ, ಇಂಗಾಲದ ಡೈಆಕ್ಸೈಡ್, ಅಮೋನಿಯಾ, ಮತ್ತು ಯೂರಿಯಾ ಜೀವಕೋಶಗಳ ತ್ಯಾಜ್ಯಗಳಲ್ಲಿ ಸೇರಿವೆ. ಈ ತ್ಯಾಜ್ಯಗಳ ಸೃಷ್ಟಿಯು ಸಾಮಾನ್ಯವಾಗಿ ಒಂದು ಉತ್ಕರ್ಷಣ ಪ್ರಕ್ರಿಯೆಯಾಗಿದೆ, ಹಾಗಾಗಿ ರಾಸಾಯನಿಕ ಮುಕ್ತ ಶಕ್ತಿಯ ಬಿಡುಗಡೆಯಾಗುತ್ತದೆ, ಇದರಲ್ಲಿ ಸ್ವಲ್ಪ ಭಾಗ ಶಾಖವಾಗಿ ಕಳೆದುಹೋಗುತ್ತದೆ, ಆದರೆ ಉಳಿದದ್ದನ್ನು ಅಡಿನೋಸಿನ್ ಟ್ರೈಫ಼ಾಸ್‍ಫ಼ೇಟ್‍ನ ಸಂಶ್ಲೇಷಣೆಯನ್ನು ಚಾಲನೆಮಾಡಲು ಬಳಸಲಾಗುತ್ತದೆ. ಈ ಅಣುವು ಜೀವಕೋಶಕ್ಕೆ ಅಪಚಯದಿಂದ ಬಿಡುಗಡೆಯಾದ ಶಕ್ತಿಯನ್ನು ಚಯವನ್ನು ರೂಪಿಸುವ ಶಕ್ತಿ ಬೇಕಾದ ಪ್ರತಿಕ್ರಿಯೆಗಳಿಗೆ ವರ್ಗಾಯಿಸುವ ವಿಧಾನವಾಗಿ ಕಾರ್ಯನಿರ್ವಹಿಸುತ್ತದೆ. ಹಾಗಾಗಿ, ಅಪಚಯವು ಜೀವಕೋಶಗಳ ನಿರ್ವಹಣೆ ಮತ್ತು ಬೆಳವಣಿಗೆಗೆ ಅಗತ್ಯವಾದ ರಾಸಾಯನಿಕ ಶಕ್ತಿಯನ್ನು ಒದಗಿಸುತ್ತದೆ. ಗ್ಲೈಕಾಲಿಸಿಸ್, ಸಿಟ್ರಿಕ್ ಆಮ್ಲ ಚಕ್ರ, ಸ್ನಾಯು ಪ್ರೋಟೀನ್‍ನ ವಿಭಜನೆ, ಅಡಿಪೋಸ್ ಅಂಗಾಂಶದಲ್ಲಿ ಕೊಬ್ಬಿನ ವಿಭಜನೆಯಿಂದ ನೆಣಾಮ್ಲಗಳ ರಚನೆ, ಇತ್ಯಾದಿ ಅಪಚಯ ಪ್ರಕ್ರಿಯೆಗಳ ಕೆಲವು ಉದಾಹರಣೆಗಳಾಗಿವೆ.

ಅಪಚಯವನ್ನು ನಿಯಂತ್ರಿಸುವ ಅನೇಕ ಸಂಜ್ಞೆಗಳಿವೆ. ಪರಿಚಿತವಿರುವ ಬಹುತೇಕ ಸಂಜ್ಞೆಗಳು ಹಾರ್ಮೋನುಗಳು ಮತ್ತು ಸ್ವತಃ ಚಯಾಪಚಯ ಕ್ರಿಯೆಯಲ್ಲಿ ಸೇರಿದ ಅಣುಗಳಾಗಿವೆ. ಅಂತಃಸ್ರಾವಶಾಸ್ತ್ರಜ್ಞರು ಸಾಂಪ್ರದಾಯಿಕವಾಗಿ ಅನೇಕ ಹಾರ್ಮೋನ್‍ಗಳನ್ನು, ಅವು ಚಯಾಪಚಯ ಕ್ರಿಯೆಯ ಯಾವ ಭಾಗವನ್ನು ಉದ್ರೇಕಿಸುತ್ತವೆ ಎಂಬುದನ್ನು ಆಧರಿಸಿ, ಚಯ ಹಾರ್ಮೋನು ಅಥವಾ ಅಪಚಯ ಹಾರ್ಮೋನು ಎಂದು ವರ್ಗೀಕರಿಸಿದ್ದಾರೆ. ಕಾರ್ಟಿಸಾಲ್, ಗ್ಲೂಕಗಾನ್, ಮತ್ತು ಅಡ್ರೆನಲಿನ್ ೨೦ನೇ ಶತಮಾನದ ಮುಂಚಿನಿಂದ ಪರಿಚಿತವಿರುವ ಅಪಚಯ ಹಾರ್ಮೋನ್‍ಗಳು.

ಉಲ್ಲೇಖಗಳು

ಜೀವಕೋಶದ ಪ್ರಕ್ರಿಯೆಗಳು
ಗರ್ಭೋದಕಷಾಯಿ ವಿಷ್ಣು

ಗರ್ಭೋದಕಷಾಯಿ ವಿಷ್ಣು ಮಹಾವಿಷ್ಣುವಿನ ವಿಸ್ತರಣ. ಗೌಡೀಯ ವೈಷ್ಣವ ಪಂಥದಲ್ಲಿ, ಸಾತ್ವತ ತಂತ್ರವು ವಿಷ್ಣುವಿನ ಮೂರು ಭಿನ್ನ ರೂಪಗಳನ್ನು ವಿವರಿಸುತ್ತದೆ: ಮಹಾವಿಷ್ಣು, ಗರ್ಭೋದಕಷಾಯಿ ವಿಷ್ಣು ಮತ್ತು ಕ್ಷೀರೋದಕಷಾಯಿ ವಿಷ್ಣು (ಪರಮಾತ್ಮ). ಪ್ರತಿ ರೂಪವು ಬ್ರಹ್ಮಾಂಡದ ಮತ್ತು ಅದರ ನಿವಾಸಿಗಳ ಸುಸ್ಥಿತಿಯಲ್ಲಿ ಒಂದು ವಿಭಿನ್ನ ಪಾತ್ರ ಹೊಂದಿದೆ.

"ಪ್ರಾಪಂಚಿಕ ಸೃಷ್ಟಿಗಾಗಿ, ಕೃಷ್ಣನ ಸಮಗ್ರ ವಿಸ್ತರಣೆ ಮೂರು ವಿಷ್ಣುಗಳನ್ನು ಕಲ್ಪನೆ ಮಾಡಿಕೊಳ್ಳುತ್ತದೆ. ಮೊದಲನೆಯದಾದ, ಮಹಾವಿಷ್ಣುವು, ಮಹತ್ ತತ್ವ ಎಂದು ಕರೆಯಲಾದ ಒಟ್ಟು ಪ್ರಾಪಂಚಿಕ ಶಕ್ತಿಯನ್ನು ಸೃಷ್ಟಿಸುತ್ತದೆ. ಎರಡನೆಯದಾದ, ಗರ್ಭೋದಕಷಾಯಿ ವಿಷ್ಣುವು ಎಲ್ಲ ಬ್ರಹ್ಮಾಂಡಗಳೊಳಗೆ ಪ್ರವೇಶಿಸಿ ವಿವಿಧತೆಗಳನ್ನು ಸೃಷ್ಟಿಸುತ್ತದೆ, ಮತ್ತು ಮೂರನೆಯದಾದ ಕ್ಷೀರೋದಕಷಾಯಿ ವಿಷ್ಣುವು ಎಲ್ಲ ಬ್ರಹ್ಮಾಂಡಗಳಲ್ಲಿನ ಸರ್ವವ್ಯಾಪಕ ಪರಮಾತ್ಮವಾಗಿ ಪ್ರಸರಣವಾಗಿದೆ, ಪ್ರತಿ ಜೀವಿಯ ಹೃದಯದಲ್ಲಿ. ಅವನು ಪರಮಾಣುಗಳೊಳಗೂ ಇದ್ದಾನೆ. ಯೋಗದಲ್ಲಿ ಧ್ಯಾನದ ನಿಜವಾದ ಉದ್ದೇಶ ಪರಮಾತ್ಮ ಸ್ಥಿತಿಯನ್ನು ಸಾಧಿಸುವುದು. ಯಾರರು ಇವನ್ನು ಸಾದಿಸುತ್ತಾರೊ ಅವರು ಪ್ರಾಪಂಚಿಕ ಜಟಿಲತೆಯಿಂದ ಮುಕ್ತರಾಗಬಲ್ಲರು."

ಗರ್ಭೋಧಕಷಾಯಿ ವಿಷ್ಣುವು ಎರಡನೇ ಚತುರ್ವ್ಯೂಹದ ಮಹಾವಿಷ್ಣುವಿನ ವಿಸ್ತರಣೆ ಅಥವಾ ಅಪರಿಮಿತತೆ (ಸಂಕರ್ಷಣದ ವಿಸ್ತರಣೆ). ಇದು ವೈಕುಂಠದಲ್ಲಿನ ನಾರಾಯಣನಿಂದ ವಿಸ್ತರಿಸುತ್ತದೆ. ಕೊನೆಯದನ್ನು ಪ್ರದ್ಯುಮ್ನನ ವಿಸ್ತರಣೆಯಾಗಿ ಸಿದ್ಧಿಸಿಕೊಳ್ಳಲಾಗುತ್ತದೆ.

ಉಲ್ಲೇಖಗಳು

ವಿಷ್ಣುವಿನ ಸ್ವರೂಪಗಳು
ಪರ್ಪ್ಯುರಾದ ಸೋಂಕುಗಳು

ಪರ್ಪ್ಯುರಾದ ಸೋಂಕುಗಳು, ಇದನ್ನು ಪ್ರಸವಾನಂತರದ ಸೋಂಕುಗಳು ಎಂದೂ ಕರೆಯಲಾಗುತ್ತದೆ,  ಪರ್ಪ್ಯುರಾದ ಜ್ವರ '''ಅಥವಾ ಚೈಲ್ಡ್ ಬೆಡ್ ಜ್ವರ, ಶಿಶುಜನನ ಅಥವಾ ಗರ್ಭಪಾತದ ನಂತರ ಸ್ತ್ರೀ ಸಂತಾನೋತ್ವತ್ತಿ ನಾಳದ ಯಾವುದೇ ಬ್ಯಾಕ್ಟೀರಿಯಾದ ಸೋಂಕಾಗಿದೆ. ಚಿಹ್ನೆಗಳು ಮತ್ತು ರೋಗಲಕ್ಷಣಗಳು ಸಾಮಾನ್ಯವಾಗಿ ಇದಕ್ಕೂ ಹೆಚ್ಚಿನ ಜ್ವರ,ನಡುಕಗಳು, ಕೆಳಹೊಟ್ಟೆಯ ನೋವು, ಮತ್ತು ಸಂಭಾವ್ಯವಾಗಿ ಕೆಟ್ಟ ವಾಸನೆಯ ಯೋನಿ ಸ್ರಾವವನ್ನು ಒಳಗೊಳ್ಳುವುದು. ಇದು ಪ್ರಸವದ ನಂತರ ಮೊದಲ 24 ಗಂಟೆಗಳಲ್ಲಿ ಹಾಗೂ ಪ್ರಸವದ ನಂತರ ಮೊದಲ ಹತ್ತು ದಿನಗಳಲ್ಲಿ ಸಂಭವಿಸುವುದು.

ಗರ್ಭಾಶಯದ ಅತ್ಯಂತ ಸಾಮಾನ್ಯವಾದ ಸೋಂಕು ಎಂದರೆ ಗರ್ಭಾಶಯ ಮತ್ತು ಹೊರ ಅಂಗಾಂಶಗಳ ಸೋಂಕಾಗಿದ್ದು ಇದನ್ನು ಪರ್ಪ್ಯುರಲ್ ಸೆಪ್ಸಿಸ್  ಅಥವಾ ಪ್ರಸವೋತ್ತರ ಮೆಟ್ರಿಟಿಸ್''' ಎಂದು ಕರೆಯುತ್ತಾರೆ. ಆಪತ್ತಿನ ಅಂಶಗಳಲ್ಲಿ ಸಿಸೇರಿಯನ್ ಸೆಕ್ಷನ್, ಯೋನಿಯಲ್ಲಿ B ಗುಂಪಿನ ಸ್ಟ್ರೆಪ್ಟೊಕಾಕ್ಕಸ್ಸಿನಂಥ ನಿರ್ದಿಷ್ಟ ಬ್ಯಾಕ್ಟೀರಿಯದ ಉಪಸ್ಥಿತಿ, ಆವರಣಗಳ ಅವಧಿಪೂರ್ವ ಒಡೆಯುವಿಕೆ, ಹಾಗೂ ದೀರ್ಘಕಾಲಿಕ ಪ್ರಸವ ಇತರ ಕಾರಣಗಳಲ್ಲಿ ಸೇರಿವೆ. ಹೆಚ್ಚಿನ ಸೋಂಕುಗಳು ವಿಭಿನ್ನ ವಿಧಗಳ ಹಲವು ಬ್ಯಾಕ್ಟೀರಿಯಾಗಳನ್ನು ಒಳಗೊಂಡಿದ್ದವು. ವಿರಳವಾಗಿ ಯೋನಿ ಅಥವಾ ಕಲ್ಚರಿಂಗ್‌ನಿಂದ ರೋಗಪತ್ತೆಯು ಸಾಧ್ಯವಾಗುತ್ತದೆ. ಸುಧಾರಣೆಗೊಳ್ಳದಿರುವವರಲ್ಲಿ ವೈದ್ಯಕೀಯ ನಿರ್ವಹಣೆ ಅಗತ್ಯವಾಗಬಹುದು. ಶಿಶುಜನನದ ನಂತರ ಉಂಟಾಗಬಹುದಾದ ಜ್ವರಕ್ಕೆ ಕಾರಣಗಳಲ್ಲಿ ಇವು ಸೇರಬಹುದು: ಸ್ತನದ ಹಿರಿದಾಗುವಿಕೆ, ಮೂತ್ರನಾಳದ ಸೋಂಕುಗಳು, ಕೆಳಹೊಟ್ಟೆಯ ಕೊಯ್ತದಲ್ಲಿ ಸೋಂಕು ಅಥವಾ ಎಪಿಸಿಯೊಟಮಿ, ಮತ್ತು ಅಟೆಲೆಕ್ಟಾಸಿಸ್.

ಸಿ-ಸೆಕ್ಷನ್ ನಂತರ ಉಂಟಾಗುವ ಅಪಾಯಗಳಿಂದಾಗಿ ಎಲ್ಲ ಮಹಿಳೆಯರೂ ಆ್ಯಂಪಿಸಿಲಿನ್ ಎಂಬ ಜೀವಿನಿರೋಧಕದ ಪ್ರತಿಬಂಧಕ ಡೋಸ್ ಅನ್ನು ಶಸ್ತ್ರಚಿಕಿತ್ಸೆಯ ಸಮಯದಲ್ಲಿ ಪಡೆಯಬೇಕೆಂದು ಶಿಫಾರಸು ಮಾಡಲಾಗಿದೆ. ಸ್ಥಾಪಿತ ಸೋಂಕುಗಳಿಗೆ ಚಿಕಿತ್ಸೆಯನ್ನು ಜೀವಿನಿರೋಧಕಗಳೊಂದಿಗೆ ಕೈಗೊಳ್ಳಬಹುದಾಗಿದ್ದು ಹೆಚ್ಚಿನ ರೋಗಿಗಳು ಎರಡು ಅಥವಾ ಮೂರು ದಿನಗಳಲ್ಲಿ ಸುಧಾರಣೆ ಕಾಣಬಹುದು. ಲಘುವಾದ ರೋಗವನ್ನು ಹೊಂದಿರುವವರಲ್ಲಿ ಮೌಖಿಕ ಜೀವಿನಿರೋಧಕವನ್ನು ಬಳಕೆ ಮಾಡಬಹುದು ಇಲ್ಲವೇ ನಾಡಿಯೊಳಗಿನ ಜೀವಿನಿರೋಧಕಗಳನ್ನು ಶಿಫಾರಸು ಮಾಡಲಾಗುವುದು. ಒಳಗೊಳ್ಳುವ ಸಾಮಾನ್ಯ ಜೀವಿನಿರೋಧಕಗಳು ಎಂದರೆ ಯೋನಿಪ್ರಸವದ ಬಳಿಕ ಆ್ಯಂಪಿಸಿಲಿನ್ ಹಾಗೂ ಜೆಂಟಾಮೈಸಿನ್ ಅಥವಾ ಕ್ಲಿಂಡಾಮೈಸಿನ್ ಹಾಗೂ ಸಿ-ಸೆಕ್ಷನ್ ಮಾಡಿಸಿಕೊಂಡವರಲ್ಲಿ ಜೆಂಟಾಮೈಸಿನ್. ಸೂಕ್ತ ಚಿಕಿತ್ಸೆಯೊಂದಿಗೆ ಸುಧಾರಣೆ ಕಾಣದೇ ಇರುವವರಲ್ಲಿ ವ್ರಣಗಳಂಥ ಬೇರೆ ವಿಷಮತೆಗಳನ್ನು ಕೂಡ ಪರಿಗಣಿಸಬೇಕು.

ಅಭಿವೃದ್ಧಿ ಹೊಂದಿರುವ ದೇಶಗಳಲ್ಲಿ ಒಂದರಿಂದ ಎರಡು ಶೇಕಡಾ ಮಹಿಳೆಯರು ಯೋನಿ ಪ್ರಸವದ  ನಂತರ ಗರ್ಭಾಶಯದ ಸೋಂಕಿಗೆ ಒಳಗಾಗುತ್ತಾರೆ. ಪ್ರತಿಬಂಧಕ ಜೀವಿನಿರೋಧಕಗಳನ್ನು ಬಳಸದಿರುವ, ಅತ್ಯಂತ ಕಷ್ಟಕರ ಪ್ರಸವಗಳನ್ನು ಹೊಂದಿರುವವರಲ್ಲಿ ಈ ಐದರಿಂದ ಹದಿಮೂರು ಶೇಕಡಾ ಹೆಚ್ಚಳಗಳು ಹಾಗೂ ಸಿ-ಸೆಕ್ಷನ್ ಹೊಂದಿರುವವರಲ್ಲಿ ಐವತ್ತು ಶೇಕಡಾ ಹೆಚ್ಚಳವು ಕಂಡುಬಂದಿದೆ. 2013 ರಲ್ಲಿ ಈ ಸೋಂಕುಗಳು 24,000 ಸಾವುಗಳಲ್ಲಿ ಪರಿಣಮಿಸಿದ್ದು 1990ರಲ್ಲಿ ಸಂಭವಿಸಿದ 34,000 ಸಾವುಗಳಿಗಿಂತ ಸಂಖ್ಯೆ ಕಡಿಮೆಯಿದೆ. ಕಾಯಿಲೆಯ ಐತಿಹಾಸಿಕ ವಿವರಣೆಗಳು ಕ್ರಿಸ್ತಪೂರ್ವ ಕನಿಷ್ಠ 5ನೇ ಶತಮಾನಕ್ಕಿಂತ ಹಳತಾಗಿದ್ದು ಹಿಪೊಕ್ರೆಟಸ್‍ನ ಬರಹಗಳಲ್ಲಿ ಕಂಡುಬಂದಿವೆ. ಈ ಸೋಂಕುಗಳು, ಕನಿಷ್ಠ 18 ನೇ ಶತಮಾನದಿಂದ ಆರಂಭಿಸಿ ಜೀವಿನಿರೋಧಕಗಳನ್ನು ಪರಿಚಯಿಸಲಾದ 1930ರ ವರೆಗೂ ಶಿಶುಜನನ ಸಮಯದಲ್ಲಿ ಸಾವಿನ ಸಾಮಾನ್ಯ ಕಾರಣವೆನಿಸಿವೆ. 1847 ರಲ್ಲಿ ಆಸ್ಟ್ರಿಯಾದಲ್ಲಿ, ಇಗ್ನಾಝ್ ಸೆಮ್ಮೆಲ್ವೈಸ್ ಕ್ಲೋರಿನ್ ಬಳಸಿ ಕೈತೊಳೆಯುವಿಕೆ ಬಳಕೆಯ ಮೂಲಕ ರೋಗದಿಂದ ಸಾವಿನ ಪ್ರಮಾಣವನ್ನು ಶೇಕಡಾ ಇಪ್ಪತ್ತರಿಂದ ಶೇಕಡಾ ಎರಡಕ್ಕೆ ಕಡಿಮೆ ಮಾಡಿದ.

ಉಲ್ಲೇಖಗಳು

ರೋಗಗಳು
ಅಪಕೃತ್ಯ

ಸಾಮಾನ್ಯ ಕಾನೂನು ವ್ಯಾಪ್ತಿಯಲ್ಲಿ, ಅಪಕೃತ್ಯವು ಬೇರೆ ಯಾರಿಗಾದರೂ ಅನ್ಯಾಯವಾಗಿ ನಷ್ಟ ಅಥವಾ ಹಾನಿ ಉಂಟುಮಾಡುವ ಒಂದು ನಾಗರಿಕ ತಪ್ಪು. ಇದರ ಪರಿಣಾಮವಾಗಿ ಅಪಕೃತ್ಯ ಮಾಡುವ ವ್ಯಕ್ತಿಯ ಮೇಲೆ ಕಾನೂನು ಬಾಧ್ಯತೆ ಆಗುತ್ತದೆ. ಆ ಕೃತ್ಯವನ್ನು ನಡೆಸುವ ವ್ಯಕ್ತಿಯು ಅಪಕೃತ್ಯಕಾರ. ಅಪರಾಧಗಳು ಅಪಕೃತ್ಯಗಳಿರಬಹುದಾದರೂ, ಕ್ರಿಯಾ ಕಾರಣವು ಅಗತ್ಯವಾಗಿ ಅಪರಾಧವಲ್ಲ, ಏಕೆಂದರೆ, ಹಾನಿಯು ನಿರ್ಲಕ್ಷ್ಯದ ಕಾರಣವಿರಬಹುದು, ಇದು ಆಪರಾಧಿಕ ನಿರ್ಲಕ್ಷ್ಯಕ್ಕೆ ಸಮಾನವಲ್ಲ. ಹಾನಿಯ ಬಲಿಪಶು ತನ್ನ ನಷ್ವವನ್ನು ಪರಿಹಾರದ ರೂಪದಲ್ಲಿ ಮೊಕದ್ದಮೆಯಲ್ಲಿ ಮರಳಿಪಡೆಯಬಹುದು. ಜಯಶಾಲಿಯಾಗಲು, ಮೊಕದ್ದಮೆಯಲ್ಲಿನ ಫಿರ್ಯಾದಿಯು (ಸಾಮಾನ್ಯವಾಗಿ "ಗಾಯಗೊಂಡ ಪಕ್ಷ" ಎಂದು ಸೂಚಿತವಾಗುವ ವ್ಯಕ್ತಿ) ಕ್ರಿಯೆಗಳು ಅಥವಾ ಕ್ರಿಯೆಯ ಕೊರತೆ ಹಾನಿಯ ಕಾನೂನುಬದ್ಧ ಅಭಿಜ್ಞೇಯ ಕಾರಣ ಎಂದು ತೋರಿಸಬೇಕು.

ಕಾನೂನು ಗಾಯಗಳು ದೈಹಿಕ ಗಾಯಗಳಿಗೆ ಸೀಮಿತವಲ್ಲ ಮತ್ತು ಭಾವನಾತ್ಮಕ, ಅರ್ಥಿಕ, ಅಥವಾ ಪ್ರತಿಷ್ಠೆಯ ಹಾನಿಗಳು ಜೊತೆಗೆ ಗೌಪ್ಯತೆ, ಆಸ್ತಿ, ಅಥವಾ ಸಂವಿಧಾನಾತ್ಮಕ ಹಕ್ಕುಗಳ ಉಲ್ಲಂಘನೆಗಳನ್ನು ಒಳಗೊಳ್ಳಬಹುದು. ಅಪಕೃತ್ಯಗಳು ಮೋಟಾರು ಅಪಘಾತಗಳು, ಸುಳ್ಳು ಸೆರೆವಾಸ, ಮಾನನಷ್ಟ, ಉತ್ಪನ್ನ ಹೊಣೆಗಾರಿಕೆ, ಹಕ್ಕುಸ್ವಾಮ್ಯ ಉಲ್ಲಂಘನೆ, ಮತ್ತು ಪಾರಿಸರಿಕ ಮಾಲಿನ್ಯದಂತಹ (ವಿಷಪೂರಿತ ಅಪಕೃತ್ಯಗಳು) ಭಿನ್ನ ವಿಷಯಗಳನ್ನು ಒಳಗೊಂಡಿವೆ. ಅನೇಕ ಅಪಕೃತ್ಯಗಳು ಅಲಕ್ಷ್ಯದ ಪರಿಣಾಮಗಳಾದರೂ, ಅಪಕೃತ್ಯ ಕಾನೂನು ಉದ್ದೇಶಪೂರ್ವಕ ಅಪಕೃತ್ಯಗಳನ್ನೂ ಗುರುತಿಸುತ್ತದೆ, ಇದರಲ್ಲಿ ಒಬ್ಬ ವ್ಯಕ್ತಿಯು ಉದ್ದೇಶಪೂರ್ವಕವಾಗಿ ಮತ್ತೊಬ್ಬರಿಗೆ ಹಾನಿಯಾಗುವ ರೀತಿಯಲ್ಲಿ ಕೃತ್ಯವೆಸಗುತ್ತಾನೆ, ಮತ್ತು ಕೆಲವು ಸಂದರ್ಭಗಳಲ್ಲಿ (ವಿಶೇಷವಾಗಿ ಅಮೇರಿಕಾದಲ್ಲಿ ಉತ್ಪನ್ನ ಹೊಣೆಗಾರಿಕೆಗೆ) "ಕಟ್ಟುನಿಟ್ಟಿನ ಹೊಣೆಗಾರಿಕೆ" ಇದರಲ್ಲಿ ನಿರ್ಲಕ್ಷ್ಯವನ್ನು ತೋರಿಸಿಕೊಡ ಬೇಕಾಗದೆಯೆ ಮರುಪಡೆಯುವಿಕೆಗೆ ಅವಕಾಶ ಕೊಡಬಹುದು.

ಅಪಕೃತ್ಯ ಕಾನೂನು ಈ ರೀತಿಯಲ್ಲಿ ಅಪರಾಧ ಕಾನೂನಿನಿಂದ ಭಿನ್ನವಾಗಿದೆ: (1) ಅಪಕೃತ್ಯಗಳು ನಿರ್ಲಕ್ಷ್ಯ ಜೊತೆಗೆ ಉದ್ದೇಶಪೂರ್ವಕ ಅಥವಾ ಆಪರಾಧಿಕ ಕ್ರಿಯೆಗಳಿಂದ ಉಂಟಾಗಬಹುದು ಮತ್ತು (2) ಅಪಕೃತ್ಯ ಮೊಕದ್ದಮೆಗಳಿಗೆ ಸಾಕ್ಷ್ಯದ ಪ್ರಾಮುಖ್ಯತೆಯಂತಹ ಸಾಕ್ಷ್ಯಾಧಾರಗಳು ಕಡಿಮೆ ಅಗತ್ಯವಿರುತ್ತವೆ. ಕೆಲವೊಮ್ಮೆ ಅಪಕೃತ್ಯ ಮೊಕದ್ದಮೆಯಲ್ಲಿ ಹಾನಿಯುಂಟುಮಾಡಿದ ಆಪಾದಿತ ವ್ಯಕ್ತಿಯು ಮುಂಚಿನ ಕ್ರಿಮಿನಲ್ ವಿಚಾರಣೆಯಲ್ಲಿ ಖುಲಾಸೆಯಾಗಿದ್ದರೂ ಫಿರ್ಯಾದಿಯು ಜಯಶಾಲಿಯಾಗಬಹುದು.

ಉಲ್ಲೇಖಗಳು

ಕಾನೂನು